Datasets:

atlasia

/

facebook_darija_dataset

like 2

Follow

AtlasIA 60

Football B'darija - فوتبول بالداريجة

البلان ديال نيكو ويليامز و البارصا بحالا تسد و عمرو ما غادي يتفتح مزال.. القرار ديالو باش يبقى مع بلباو مرفوق بالأداء ديال رافينها دبا و بالشرويطة مزال كيصعب العملية. بداية ماشي فالنيفو المعهود للموسم مع انتقادات من جمهور بلباو ، يقدر يكون ضيع عليه العام لي كان يقدر فيه احسن خطوة فحياتو ، مزال كنتوقع يمشي ل شي فرقة كبيرة عادي و لكن السطوك ديالو حاليا هابط.

ary_Arab

Football B'darija - فوتبول بالداريجة

متحمس للماتش بين استون فيلا و البايرن هاد الليلة و غادي نحاول نشوف اكبر عدد د الدقائق فلماتش. الفيلا بارك غادي يكون شاعل بعودة الفريق لعصبة الأبطال بعد غياب طويل ، فريق غي مؤخرا كان غيهبط للدرجة الثانية ولا كيتنافس مع الكبار ، فرقة ولات عندهم هوية واضحة مع ايمري و كيلعبو كورة زوينة. من جهة اخرى تحدي كبير لكومباني لي غادي يواجد واحد من المدربين لي عندهم الماستر فالحفاظ على الكرة و ضرب الخصم ب التحولات ، غادي نشوفو واش غادي يقدر يفرض الريتم ديالو.

ary_Arab

Football B'darija - فوتبول بالداريجة

حكيمي كيعيش موجة من الإشادات من القنوات الفرنسية و مشجعين باريس كالوحيد لي لبارح بان فيه الضو ، و كان النيفو ديالو على قد الليلة. جمهور باريس ماكرهش يكون عندهم 11 من حكيمي ( ماشي مبالغة بل هكا قالوها ) ، عارفين الشعور ديالهم حيت تاحنا كنحسو بهادشي فالليالي الحاسمة مع المنتخب. ماعرفتش كيفاش غادي تمشي الكاريير ديال حكيمي و لكن لا بقا ف ليغ 1 ديما الأضواء غادي تبقى ناقصة و مغاديش يتلقى التقدير لي كيستاهلو ، الخطوة القادمة خاص تكون مدروسة لا بغا ياخد إشادة الناس و يهز من النيفو ديالو لمستوى اخر.

ary_Arab

Football B'darija - فوتبول بالداريجة

هدا بيت ديال موحا اخوماش من اسيست ديال ادم قروال ، هدف مغربي 100%. تا كتقول بلي يامال هو احسن واحد غادي يخرجو تا كيخرجو شي وحدين من جنب ، تا ضرب ليك على هاد رونالدينيو تاهو ... هاد لاماسيا بحال سيري ديال the boys كيزرعوا فيهم داك " مركب في " فاش كيتزادو.

ary_Arab

Football B'darija - فوتبول بالداريجة

النهار الاول سالا بحفلة د البيوت ، 32 بيت ف 9 الماتشات ، بدون مفاجئات تذكر فالنتائج من غير بريست. الى الغد بإذن الله.

arb_Arab

Football B'darija - فوتبول بالداريجة

بعد فاينورد ، الميلان تاهما كيطيحو ف الشبكة .. بداية ممتازة لألونسو مع ليفركوزن فعصبة الأبطال.

arb_Arab

Football B'darija - فوتبول بالداريجة

البارصا متقدمين على يونغ بويز بتلاتة للضس مع الرأفة. ميطا كاملة ديال البارصا ، الضغط العالي رجع ليا ديك كورة بلخف و موراها التحولات و بناء هجمة مور ختها.

ary_Arab

Football B'darija - فوتبول بالداريجة

معركة زوينة بين ارسنال و باريس اتبتت لينا بلي مهما كانت الجودة عندك فالوسط على الورق ، كيبقا للمنظومة التاتير الاكبر. مشكل باريس بالرغم من الجودة لي عندهم فالوسط الا انهم هشاش و ميقدروش يدخلو ف صراعات مع لعابة د ارسنال ولا اي فريق بدني ، كيتم التنمر عليهم بسهولة. ارتيتا كالعادة مدرب واقعي ، ماعندوش موشكيل يتسنى و يخلي ليك الاستحواذ ، فلخر غادي يقضي الغرض.

ary_Arab

Football B'darija - فوتبول بالداريجة

من فريق منشط لمتصدر دوري الأبطال بعد جوج جولات. بريست كيعيشوا الجمهور ديالهم فحلم ، فريق بسيط تاهو كيعيش فاللحظة و كيلعب ف أعرق المسابقات الأوروبية و كيربح مزال.. ماشي مهم كيفاش غادي تسالي هاد الرحلة ، لمهيم هو اش كيعيشوا دبا.

ary_Arab

Football B'darija - فوتبول بالداريجة

ما بقا ما يتخبا ا دراري ، تبليت بهاد Uefa Youth League .. موقع الويفا كينقل ربعة الماتشات جوج كل نهار ، كل جولة كيختارو ربعة الماتشات لي بانوا ليهم مناسبين و كينقلوهم فابور. لا جيتي تشوف بلي عدد دالماتشات لي كيتنقلو مقارنة بالنيفو را قليل بزاف ، ماتشات كيدوزو مزيانين منها كتفرج منها كتكتاشف دراري لي طالعين و غيديرو سمياتهم عما قريب. دراري واخا قل من 19 عام الا أن كتلقاهم خاترين و كيتعلموا ف سن صغيرة الطريقة كيفاش كتلعب الفرقة اللولة باش ملي يطلعوا يكونو واجدين يبقى غير الجانب البدني و لي يقدر يخدم عليه اللعاب ، هدا هو التكوين ديال بصح.

ary_Arab

Football B'darija - فوتبول بالداريجة

عاد شفت بلي محمد صلاح دخل ف قائمة عشر الهدافين الاوائل فتاريخ البرمييرليج بعد البيت لي ماركاه ضد الوولفز.. اكثر لعاب كنشوف الانتقادات من جيهتو غير مفهومة ، يقدر ميكونش لعبو هو الأمتع و لكن ماتقدرش تشكك ف الفعالية ديالو ، من غير انه هداف الا انه كيمتاز بواحد الكرياتيفيتي لي كنشوفها واحد من الجوانب الاندريتد لي فيه. بما أن هاد العام هو الأخير ليه فالبرمييرليغ بنسبة كبيرة ، صلاح غادي يحاول يماركي اكثر عدد د الأهداف باش يفوت هينري و لامبارد و يدخل ف طوب 6. الترتيب د طوب 10 غتلقاوه فلكومونطيرات.

ary_Arab

Football B'darija - فوتبول بالداريجة

ميرينو رجع يطريني مع الفرقة اللولة و غادي يكون مع الفرقة للماتش ضد باريس هاد الليلة. ميرينو هو اول 8 حقيقي يدخل للفرقة منذ سنين ، الفرقة كانت كتعطي الأولوية للبوسطات اخرين و احتاجت تحول بوسط ديال تشاكا باش يعطيهم تما. ميرينو غادي يخلي ارسنال ف ليفل اخر و غادي يزيد يشعل ديك الجهة الليسرية اكثر ما هي شاعلة دبا مع كالافيوري و مارتينيلي/ستيرلينج.

ary_Arab

Football B'darija - فوتبول بالداريجة

قناة سكاي سبورت دارو واحد الإحصائية ديال اكثر لعابة مساهمة فالدوريات الخمس الكبرى من سبتمبر 2023 و تفاجئت من النتائج.. 1. هاري كين ( 38 بيت-11 اسيست ) = 49 مساهمة 2. كول بالمر ( 28 بيت - 15 اسيست ) = 43 مساهمة 3. هالاند ( 34 بيت - 5 اسيست ) = 39 مساهمة 4. مبابي ( 29 بيت - 8 اسيست ) = 37 مساهمة 5. واتكينس ( 23 بيت - 13 اسيست ) = 36 مساهمة 6. ليفاندوفسكي ( 25 بيت - 9 اسيست ) = 34 مساهمة 7. محمد صلاح ( 21 بيت - 12 اسيست ) = 33 مساهمة. لي جاني فشكل ان ماكاين تا لعاب من ريال مدريد بالرغم من ان الثلاثي دلاطاك معفيين من الواجبات الدفاعية فأغلب الأحيان ، الأفضل فالريال هو فينيسيوس لي كاين فالمركز 16 ب 26 مساهمة ، ما تبقى جاني داكشي منطقي.

arb_Arab

Football B'darija - فوتبول بالداريجة

الشيء لي كنشوف انه مزال غادي يزيد يشعل هاد الشكل الجديد من عصبة الأبطال مع الوقت هو كلشي غادي يتقاتل باش يجي مع 8 اللولين.. تا حد ما غادي يبغي يزيد عليه جوج ماتشات و يلعب دور 16 مكرر و كلشي غادي يبغي يقضي الغرض من البدية. غاع الماتشات بحال فتيرانك بحال برا تيرانك غادي يكون ليهم معنى واحد ، خاصك تخرج باقل الاضرار من كل ماتش ، ولا بانت ليك الهوتة فالخصم عفط عليه باش تربح فارق الأهداف على بنادم و تفادى السيناريوهات المهبولة.

ary_Arab

Football B'darija - فوتبول بالداريجة

كيليان مبابي غيدير الفحوصات غدا ولا كان واجد غادي يلعب ضد ليل. بعدما تأكد ان مدة الغياب غتكون تلاتة السيمانات ، الفكرون معول يرجع ف قل من سيمانة !

ary_Arab

Football B'darija - فوتبول بالداريجة

مهاجم ناضج هنا غادي يتسنى بيلينجهام لي جاي بالسرعة القصوى و ديك ساعة غادي يولي صراع 2vs2 ، ديك ساعة يقدر يتيري مرتاح حيت مدافع دلاكس غادي يولي مشغول مع بيلينجهام و غتخوا المساحة + غادي يربح التيران و غادي يقرب عند اوبلاك و غتزاد الاحتمالية ديال هاد الهجمة غتسالي ب بيت يا يتيري ديك ساعة ولا يحطها ل بيلي. منساوش بلي سيد 18 عام و غادي ينضج مع الوقت.

ary_Arab

Football B'darija - فوتبول بالداريجة

انخيل كوريا كيعادل النتيجة فالوقت الإضافي و كيعطي نقطة للمسكين ، البارصا كيبقى بعيد بثلاثة النقط على الريال.

arb_Arab

Football B'darija - فوتبول بالداريجة

جيوفاني لوسيلسو و عودة موفقة ل ليغا.. 5 الأهداف فأول 4 ماتشات ليه مع ريال بيتيس كثالث هدافي الدوري ، الإمكانيات ديالو ماعمرها ما كانت شك ، خاصو غير يكون اللعاب لي كيدور عليه كلشي ف الثلث الاخير ، عطيه الحرية و غادي يبرعك. بيتيس غادي تولي مصدر المتعة فاش غيرجع ايسكو من الإصابة و يتجمع مع لوسيلسو دياو و الزلزولي فلاطاك.

ary_Arab

Football B'darija - فوتبول بالداريجة

" تطور الترتيب فالدوري عام على عام هو لي كيبين ليك واش كاين شي تطور بالنسبة ليا ، تقدر تربح الكؤوس و لكن ماكيعنيش ان الفريق رجع " هدا تصريح ديال سولشاير فاش كان مدرب للمانيو و هادي حاجة مزال مابغا يفهمها الجمهور ولا تين هاغ بنفسو ، الفريق كيخسر فلوس باش يتحسن و لكن العكس هو لي كيطرا ، ترتيب عام على عام فالنازل ، الرباح ديال شي كأس ما كيعني والو فاش كتشوف الحالة دالفرقة فالدوري و كيفاش كتنمر عليها كل فرقة كل سيمانة. المشكل ان تا المدرب متيق بلي غادي فالطريق الصحيح و كيقول فالعلن ان المانيو ثاني انجح فرقة ف انجلترا بعد مانشستر سيتي غي حيت ربحو جوج كيسان محلية فهاد الفترة. إقصاء مذل من دور المجموعات فالمركز الأخير الموسم لي داز فلعصبة ، المركز الثامن للمانيو هو الأسوء منذ مدة ، بالرغم من ان الفرقة خسرات عاوتاني فلوس صحيحة كيبانو سيئين مساكن. الإدارة الجديدة اصلا مكانتش باغاه و جددو ليه غي عام تا يشوفوه ، كيبان ليا هادي هي اللخرة ليه حيت من شحال و هما كيجمعو ليه الضواسا.

ary_Arab

Football B'darija - فوتبول بالداريجة

فأي ماتش لاعبة توتنهام غادي تلقاني شاد بلاصتي قدام التلفازة و كنتسنى 90 دقيقة ديالهم بفارغ الصبر. كرة هجومية كما يقول الكتاب ، كيقزم اي خصم لعب ضدو بالرغم من النتيجة ، كيفكرني غير ب ليدز بيلسا و لكن مع كاليطي دلعابة أفضل. انجي من احسن المدربين لي كيطبق كورة كما كيبغي يشوفها المشجع ، و ما كاين تا ظرف غادي يخليه يتخلى على البرانسيب ديالو.

ary_Arab

Football B'darija - فوتبول بالداريجة

من ديما كنقول ان الpeak ديال منتخب الفوتسال جا بين المونديالات بجوج و مقدرناش نستافدو منهم فالمونديال ديال 2021 و هاد لعام ، كانت رحلة زوينة صراحة مرفوقة بإنجازات فمختلف القارات. دراري دارو لي عليهم بحجم الإمكانيات لي كاينة و الإصابات لي ضربوا الفرقة ، تبارك الله عليهم.

ary_Arab

Football B'darija - فوتبول بالداريجة

أنس العيان مهدي موهوب

ary_Arab

Football B'darija - فوتبول بالداريجة

" الا كانو المساحات غادي نهجموا و غادي نحاولوا نستغلوها بأفضل طريقة فلاطاك ، الا كان الخصم داير بلوك هابط خاصنا نبنيو اللعب و نلعبو كورة بشوية حيث مكيناش مساحة لي تخلينا نزربوا " - هدا تصريح ديال اينزو ماريسكا بعد ماتش الوولفز و لي كيشرح اكثر من 70% من أهداف ديال تشيلسي هاد لعام ، تقريبا غاع الأهداف ديالهم جاو بكونطراطاك و أن الفريق كيلعب لعب مباشر. بالمر كيلعب SS ورا جاكسون لي كيخوي ليه ، وفنفس الوقت عندو جاكسون لي يهرب و يطلق ليه دونك كيكملو بعضياتهم ، سانشو عندو iQ الكروي و مادويكي مزيان ف الهربات ، وراهم اينزو و كايسيدو لي مزيانين فالتمريرات التقدمية نهار كترشق ليهم ، فريق ديال fluid attack بامتياز. الفرقة كاملة مبنية على لعابة لي خاص تعطيهم الحرية فلاطاك باش يديرو داكشي لي باغين ، يتحركوا بزاف out of position و يستغلوا تزعزع الخصم هادشي مغاديش يكون ف مانشستر سيتي و ارسنال. الى كان خطأ دارو غوارديولا ب بيع بالمر هو أنه ما أدريساهش كلاعب SS ورا هالاند و خليفة ل دي بروين ، بالمر ملائم للدور اكثر من فودين ، فلوقت غوارديولا كان كيعطيه وقت كجناح فقط و هو ماشي جناح يشد الخط بل ديما خاص يدخل العمق. بالمر دار الخطوة المناسبة فلكاريير ديالو باش يتطور و يلعب دقائق فالبوسط لي كيرتاح فيه و غادي يعطي فيه بلا مايبان روبو ، الألقاب ماشي حسن من اعتراف الجمهور بمجهود اللاعب من منظوره ، خونا دار و مزال كيدير ف أرقام كبيرة مكانش غيديرها ف سيتي.

ary_Arab

Football B'darija - فوتبول بالداريجة

التوقعات عليه كانت طالعة و كنظن ان بزاف مزال مستثمرين فالسطوك ديالو و لكن بيدري مزال ما عطى لبرشلونة و لو تا شوية من التطبيل لي كيديرو ليه.. لعاب مزيان بالدوران دالكرة و من الافضل فالحفاظ عليها و لكن واش هادشي كافي ؟ بالنسبة للباسات عندو شوفة مزيانة و ديما كنقولو بلي المرة الجاية غيشد العبار د الpاس هو هداك و لكن بحالا غا كنأجلو فالمحتوم.. نقطة القوة عند بيدري هو كيلعب خاتر و تايق فراسو بلي غيخرج راسو من جميع المحن و لكن فنفس الوقت تقدر تكون نقطة ضعف حيت كيدخل لجميع الثنائيات تايق بانه غيربحهم و مكيمشيش بالقوة اللازمة و كيبان بالعين أنه هشيش و كيضيعهم بسذاجة خصوصا الثنائيات الدفاعية و لي مخاصش يضيعو ولا غادي يتم التحول على فرقتك.

ary_Arab

Football B'darija - فوتبول بالداريجة

اول تعثر للبارصا ف الليغا جا على يد اوساسونا ب 4-2 ، الفرق كيبقا ربعة النقط قبل ماتش اتليتيكو و ريال مدريد. البارصا ضيعوا فرصة ذهبية باش يوسعوا الفارق كتر مع طوب 3 و يستافدو من ماتش الاتليتي و الريال. اوساسونا يستاهلو الرباح و لكن تا فليك يحاسب على الماتش ، شاف أنها مباراة كتستحق المداورة و كيبقى القرار ديالو هو الأول و الأخير ، غادي نشوفو على المدى البعيد واش هاد الماتش كان كيستحق المخاطرة ولا لا.

ary_Arab

Football B'darija - فوتبول بالداريجة

اي فرقة ماعندهاش القوام باش تلعب البلوك طالع غي تقلب عليه و البارصا ماشي استثناء بهاد الدراري لي لاعبين اليوم . نتيجة داروها لراسهم فتيران ماساهلش ، نشوفو كيفاش غادي يتعاملو مع الميطا الثانية مع دخول اللعابة الأساسيين ف العادة ك super subs.

ary_Arab

Football B'darija - فوتبول بالداريجة

الصدارة للريدز بعد ستة الجولات مستغلين التعثر ديال مانشستر سيتي ، الفريق مكانش فأحسن احوالو و لكن قدر يخطف الرباح و هدا هو الأهم. الا بغاو يكملو فصراع الطوب ولابد خاصهم كاسور ، كنتفهم ان غرافنبيرخ دار طفرة و لكن ليفر محتاجين شي حد لي gزار بحال ستيل فابينيو لي يمنع تحولات الخصوم ، الميليو مترع و كان هدا هو المشكل ديالهم نيت داك لعام ، فحالة ماستغلوش الميركاتو الشتوي غادي نشوفو صراع بين مانشستر سيتي و ارسنال تاني.

ary_Arab

Football B'darija - فوتبول بالداريجة

ميطا مابيهاش فلوقت لي كنا كنتسناو كتر ، البايرن زامطين ليفركوزن و فرضو عليهم يتكاو اللور ف بزاف الاوقات من الميطا. بيوتة زوينين من بافلوفيتش و اندريخ ، نتمناو يبنيو على هادشي فالميطا الثانية.

ary_Arab

Football B'darija - فوتبول بالداريجة

دراري لي كيشوفو البيوت و الاسيستات كشيء ضروري بدون المراعاة لأداء اللاعب الحقيقي مغيعجبهمش ساكا اليوم ، بيرفورمونس يمكن هي الافضل ليه فمسيرتو بدون اي مساهمة تهديفية. صنع ربعة الفرص محققة للتسجيل ، 8 ديال دريبل من اصل 12 محاولة ، ربح 11 دييل من اصل 22 و صنع 8 الفرص.

arb_Arab

Football B'darija - فوتبول بالداريجة

ارسنال بقاو كيدقو على الباب ديال مادس هيرمانسن تا تحل فالأخير ، ارسنال دارو اكثر من 4 ف نسبة الاهداف المتوقعة و كنظن انه الافضل فالدوري لحدود اللحظة و بدون ضربة جزاء مزال. و لكن اش هاد البيرفورمونس يا خويا ، كان بوحدو غادي يوقف ارسنال ب 13 تصدي و تقييم 9.7 هادشي ماشي جديد بل لعب دور One Man Army تا ضد توتنهام و جاب تعادل ل ليستر ، عينكم على هاد الشهب.

ary_Arab

Morocc4n.Hack3rs

هاد السيد اللي في الصورة سميتو غاري ماكينون هاكر بريطاني من غلاسكو "إسكتلندا" غادي تكون عندو دابا ديك 58 عام، قبل ما ندوزو لكيفاش قدر إدير وحدة من أكبر الإختراقات في التاريخ بلا مايكون هاكر محترف غادي يخصنا ندوزو للجزء المهم وهي قصة الطفولة ديالو... ماكينون تزاد في 1966 في إسكتلندا ولكن والديه تطلقو وهو باقي صغير لهذا رباتو غير الأم ديالو في لندن "إنجلترا"، كان تلميد عادي يعني مكانش من دوك التلاميد الواعرين، في التخصص ديالو دار إدارة الأنظمة المعلوماتية IT System Administration ولكن المستوى ديالو ماوصلش للإحتراف، لهذا فاش خرج إخدم خدم ك IT Technician أي أنه كان كايعاون الشركات الصغيرة في أنهم يقادو الأجهزة ديالهم إلخ... ماكينون ما قراش الهاكينغ بشكل رسمي، بل علم راسو بوحدو في ديك الوقيتة اللي كانت فيه الأنترنت جديدة والحماية ضعيفة... بحال أي هاكر ديك الوقيتة كان كايقرا على المجال والفضول ديالو كايخليه يتوغل في المنتديات ديال الهاكرز اللي فيهم قدر إبدا إتعلم على الهاكينغ والأدوات ديالو وتعلم للغة Perl اللي كانت وحدة من اللغات الأساسية اللي بيها بدا كايقاد سكريبتات ديالو اللي آستعملهم في الإختراقات... بحيث أن هاد اللغة كانت معروفة في ديك الفترة على أنها لغة قوية اللي غادي تخليك تكتب سكريبتات ديال الهاكينغ، التحليل الشبكات والتفاعل مع الأنظمة... ومنساوش حتى Batch script حيت كان كايختارق أنظمة الWindows لهذا كان كايقاد سكريبتات بيه اللي كتزرب ليه خدمتو... مشكلة ماكينون أنه كان مهوس بنظريات المؤامرة، خصوصا على الكائنات الفضائية والتكنولوجيا السرية ديال الحكومة الأمريكية، كان كايتيق أن وكالة الناسا والجيش الأمريكي مخبّيين تكنولوجيا متقدمة بحال "أنظمة طاقة حرة" (Free Energy) وسفن فضائية متطورة "UFOs" على الناس، وكان كايظن أن وكالة ناسا كاتستعمل برامج تعديل الصور باش تحذف الأدلة من الصور الفضائية اللي كاتصورها الأقمار الإصطناعية إلخ... الشيء اللي خلاه إقول "واش نقدر نوصل للمعلومات غير راصي 🤔" وهنا بدات سلسلة الإختراقات ديالو... ماكينون آستعمل واحد الطريقة بسيطة بالنسبة للهاكرز المحترفين، كان كايقلب على الحواسيب اللي ماعندهومش كلمة السر أو كايديرو كلمة السر ضعيفة بحال "admin" أو "password" وتخيل بزاف ديال الأجهزة في وكالة ناسا والجيش ماكانوش حاطين كلمات سر 😮 "خطأ أمني كارثي"، الحاجة اللي خلاتو يوصل للأنظمة ديالهم ودخل لخوادم حساسة، ولقى راسو في وسط معلومات سرية على مشاريع الفضاء والطائرات المتقدمة... من بعد دخل للشبكات الداخلية بحال شي شبح، وبدا ينقز من جهاز لجهاز كايقلب على ملفات وصور... قال أنه لقى صور فضائية خام Raw Satellite Images قبل التعديل عليها ومور التعديل عليها في ملفات بأسماء بحال : الUnprocessed Images "الصور غير المعدلة" والProcessed Images "الصور بعد التعديل". قال باللي في الملف اللي فيه الصور اللي غير معدلة فيها "أجسام طائرة غير معروفة" كايداعي أنها سفن فضائية متطورة "UFOs". وفي شي أجهزة اللي آختارقها كان كايخلي فيها رسائل بحال : في الجهاز ديال Nasa خلى ليهم : "Your security is crap" أي الحماية ديالكم غير تخربيقة، هاد الرسالة كانت بمثابة إنتقاد مباشر للنظام الأمني ديال الناسا، واللي كان ضعيف بشكل كبير في ذيك الوقيتة... وفي الجهاز ديال البنتاغون خلى ليهم : "It’s all for free energy" أي هادشي كامل غير على قبل الطاقة الحرة، أي أنه كان كايبغي إوصل ليهم رسالة باللي أن الحكومة الأمريكية كتخبي تكنولوجيا مجانية للطاقة. وأخطر حاجة دارها هي أنه مسح تقريبا 1300 حساب مستخدم في الأنظمة العسكرية، وتسبب في التوقف ديال الأنظمة ديالهم لمدة أسبوع كامل ... هاد الخسارة تقدرات بأكثر من 700,000 دولار في ديك الوقيتة. وبسبب هاد التصرف الهاوي ديالو من مور 13 شهر وهو داخل الأنظمة ديالهم بلا مايعيقو بيه ... المسؤولين فاقو وشعلات فيهم العافية وعرفو باللي شي حاجة واقعة وبدات أكبر مطاردة دولية إلكترونية فديك الوقيتة ... الحكومة الأمريكية والFBI آعتابروه أكبر إختراق عسكري في التاريخ لهذا بداو بالتحقيق الجنائي الرقمي عن طريق تحليل الإختراقات السيبيرانية اللي وقعات ليهم... ومع الهاكر ماكينون مكانش كايدير حتاشي أسلوب ديال التخفي في الإختراقات ديالو كان ساهل أنهم يوصلو للهوية ديالو ... غادي تسولني كيفاش 🤔 ماكينون فاش كان في كل مرة كايختارق سيرڤر تابع للجيش أو ناسا، عنوان IP ديالو كايتسجل في ملفات السجل "Log Files"، مثلا في الأنظمة ديال الWindows Servers، كاين في المكون ديالهم السجل فين كايتجمعو فيه كاع المحاولات اللي صدقو واللي فشلو للدخول للسيرڤر واللي تقدر تدخل تشوفهم عن طريق الEvent Viewer. ملي المحققين بداو كايراجعو السجلات... لقاو محاولات مشبوهة جاية من IP بريطاني ثابت (Static IP) تابع لشركة أنترنيت بريطانية، ملي عرفو الIP بداو كايقلبو في ملفات السجل Logs ديال كاع الأجهزة اللي تعرضات للإختراق ولقاو باللي كاينين محاولات تسجيل دخول متكررة بإستعمال أدوات بسيطة بحال RDP والVNC Viewer والأوامر اللي تطبقو على السيرڤر وبالتوقيت الزمني أي Timestamps السجلات بينات أن العمليات كانت كتوقع في فترات ليلية في بريطانيا، الشيء اللي خلاهم يركزو على هاكر ساكن تماك وطلقو مذكرة إعتقال دولية. في شهر مارس 2002 بالتعاون ديال الشرطة البريطانية والFBI قدرو يوصلو بالأيبي ديالو مباشرة لدارو في لندن، حيث كان كايستعمل الأنترنيت ديال دارهم، ومشاو ليها باش إشدوه بمذكرة إعتقال دولية بتهم خطيرة منهم : الإختراق الغير قانوني للشبكات العسكرية الأمريكية - إتلاف بيانات حكومية حساسة و تهديد الأمن القومي الأمريكي. فاش ماكينون شاف البوليس كايدخلو عليه لدارو تصدم وعرف أن "اللعبة سالات"، ومحاولش إهرب حيث كان متأكد أنه كان كايدير داكشي غير بهدف أنه يوصل للحقيقة وما كانش كايظن أن الأمور غادي توصل لهاد الدرجة... ملي واجهوه بالتهم للي دار منكرش وآعتارف بكلشي... حيث ماكانش داير أساليب الإخفاء وعارف أن الحاسوب ديالو عامر أدلة... فاش مشاو للحاسوب ديالو ودارو ليه تحليل جنائي رقمي Digital Forensic Examination لقاو فيه ملفات حساسة مشفرة وغير مشفرة، البعض منها كايحتوي على صور قال ماكينون أنها صور فضائية أصلية من ناسا، وأدوات إختراق بسيطة "اللي ذكرت قبل" وملفات ديال Notepad كان كايدير فيها الملاحظات ديالو على العمليات ديالو... والBrowser History اللي بينو عمليات بحث على الإختراقات وأسرار ناسا... وبتحليل معمق أكثر للحاسوب لقاو كل الأدلة اللي كتثبت التهم، وفي الإعتراف ديالو قال ليهم بصراحة : "أنا ما كنتش باغي ندمر شي نظام، كنت باغي غير نلقى حقائق على الكائنات الفضائية والطاقة الحرة". فاش الشرطة البريطانية شداتو في 2002 بناء على طلب أمريكي، ولاو داخلين في قضية قانونية طويلة وبدا الصراع القانوني بين بريطانيا وأمريكا... وفي هاد المدة اللي مزال متحكم فيها كان كايعيش في حالة سراح مؤقت تحت المراقبة. حيت ميريكان كانو بغاو يرحلوه ويضربوه ب60 عام ديال الحبس، ولكن محاميه جبدو ورقة مهمة واللي هي حالتو النفسية بحيث أنه كان كايعاني من متلازمة أسبرجر (Asperger's Syndrome) المتلازمة اللي كتأثر على التواصل الإجتماعي وتقدير للمخاطر... وهادشي علاش في الأخير في 16 أكتوبر 2012 وزيرة الداخلية البريطانية تيريزا ماي قررات توقف الترحيل ديال الهاكر ماكينون للولايات المتحدة بشكل نهائي بالرغم من الضغط الكبير من الحكومة الأمريكية بناءً على تقرير طبي كايبين حالتو النفسية والتدهور الصحي ديالو بسبب التوتر المستمر اللي عاشو خلال سنوات المحاكمة... وقررات متحاكموش حتى محليا. من بعد ماكينون حاول إشرح للناس أن الإختراقات ديالو ما كانتش بدافع الإجرام، بل كان عندو دوافع شخصية مرتبطة بكشف الحقيقة، هو ما كانش كايقلب على الفلوس أو الشهرة وكان كايسحاب ليه أنه ما غاديش يتعاقب بسبب الدوافع ديالو النبيلة، ولكن القانون الأمريكي كان صارم وآعتابر أن أي إختراق حتى لو كان بنية صافية كايتعتابر جريمة. ==== {+} المستفاد من القصة : ▪الأمن السيبراني ماشي لعبة : كلمات السر البسيطة والأنظمة الغير المحمية يمكنها تدمر شركات وحكومات. ▪الفضول الإلكتروني ثمنو غالي : القرصنة الإلكترونية حتى لو كانت بنية الفضول يمكن تعتبر جريمة خطيرة. ▪ماكينش إختراق بلا آثار : كل عملية رقمية كتخلي بصمة إلكترونية. ▪الأنترنيت والبساطة : الهاكينغ ما خاصوش تقنيات خارقة، بل ذكاء وفضول واستغلال للأخطاء التقنية. ▪الحماية السيبرانية مهمة : الإستعمال ديال الجدران الحماية Firewalls والتحديثات الأمنية وكلمات سر قوية أشياء ضرورية تكون وإلا شي "ماكينون" جديد ممكن يضرب الجهاز ديالك. ==== وفي الأخير شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️

ary_Arab

Morocc4n.Hack3rs

حذاري من هاد الحاجة اللي تقدر تبان ليك تافهة ولكن تقدر دخلك الحبس... تكون غادي للكيشي ديال البنكة وإيجيك شي واحد إقول ليك تخرج ليه فلوس حيت معارفش كيفاش إخرجهم بالكارطة وإعطيك الكود ديالها وإرجع هو لور، هنا إقدر إكون هو شافر الكارطة لشي واحد قريب ليه وأنت هنا جبدتيهم ليه وبنتي في الكاميرة، وهادشي إقدر إسبب ليك مشاكل قانونية كبيرة... لهذا في حاد الحالة إلى جاك شي واحد معارفش كيفاش إخرجهم، ديه أنت للكيشي ووريه بيديه المراحل كلها وخليه هو اللي إخرج الفلوس من الكيشي ماشي أنت. ==== وفي الأخير متنساش تنشر البوسط مع صحابك، وتابعنا باش توصل بجديد الصفحة ✌️

ary_Arab

Morocc4n.Hack3rs

متنساش تشجعنا بالمتابعة ديالك للصفحة ✌️

ary_Arab

Morocc4n.Hack3rs

متنساش تشجعنا بالمتابعة ديالك للصفحة 😅✌️

ary_Arab

Morocc4n.Hack3rs

متنساش تشجعنا بالمتابعة ديالك للصفحة 😮✌️

ary_Arab

Morocc4n.Hack3rs

هاد السيد ريكوموندا ليه ChatGPT واحد الموقع api مزور على أساس أنه ديال منصة Solana اللي آستعملو وبسبابو ضاعو ليه 2.5k دولار. ==== متنساش تابعنا باش توصل بجديد الصفحة ✌

ary_Arab

Morocc4n.Hack3rs

إختراق الحساب الرسمي للمندوبية السامية للتخطيط على منصة x، اللي كايبان عن طريق شي مالوير من نوع infostealer اللي شفر الCookies ديال المسؤول على الحساب من الحاسوب ديالو واللي بيهم بداو كاينشرو في الحساب ديالهم. ==== وفي الأخير متنساش تابعنا باش توصل بجديد الصفحة ✌

ary_Arab

Morocc4n.Hack3rs

🤷‍♂️

zho_Hans

Morocc4n.Hack3rs

ديرو في بالكم أي واحد كايقول ليكم غادي إعاونكم في شي حاجة عندها علاقة بالإبتزاز أو كايدير هاد الخدمة اللي كايبغي زعما إعاون الناس إمسح ليهم تصاور والڤيديوهات اللي تنشرو ليهم في شي مواقع إلخ... وخصوصا كايطلب فلوس في هاد الخدمة عرفوه نصاب وكايستغلكم حيت كايعرفكم مفاهمينش. {+} غادي تسولني علاش ؟ هذاك اللي غادي يبتزك كايكون داير الإحتياطات ديالو كأنه كايتواصل معاك بحساب مزور باش متوصلش ليه بسهولة إلخ... وحتى إلى تمسحات شي حاجة ديالك من شي موقع إلخ غادي إقدر ثاني يحطهم فيه بسهووووولة 🤷‍♂️ لأنه ديما غادي إبقاو عندو. وهادوك الفلوس اللي غادي تكونو خايفين تعطيوهم لهذاك اللي كايبتزكم باش مايزيدش إطلبهم ليكم، نفسهم كاتعطيوهم لهذاك اللي كاينصب عليكم بهاد الخدمة في أنه كايحيدهم من شي موقع إلخ... لأنه فينما المبتز غادي إعاود إلوحهم ثاني غادي تجريو ثاني لنفس داك الشخص باش إعاود إمسحهم وغادي إبقى إنصب عليكم في كل خطرة وأنتما كايسحاب ليكم راه كايعاونكم. {+} غادي تسولني إذن أشنو هو الحل في هاد الحالة ؟ الحل الوحيد اللي كاين هو أنك تلجئ للبوليس، لأنه البوليس هما الوحيدين اللي عندهم القدرة أنهم يوصلو لمعلومات أي حساب ديال شي واحد في شي بلاصة بالقانون وغادي إقدرو حتى إشدوه، وهما اللي بطبيعة الحال اللي قادرين إعاونوك بالخبرة ديالهم في قضايا بحال هادو، وبسرية تامة، اللي تقدر تتواصل معاهم من الرقم : 19، أو تبلغهم عن طريق المنصة ديالهم e-blagh.ma من غير هادشي اللي قال ليك العكس راه نصاب وسدينا هاد الموضوع. ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌

ary_Arab

Morocc4n.Hack3rs

زبونة كتشكى من شركة إنوي، اللي قالت أنها حلات ليها أكثر من 20 نمرة بمعلومات بطاقة الهوية ديالها، واللي قالت أنها متأكدة أنها ما نشراتها أو عطاتها لحتاشي حد 🙄 ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌

arz_Arab

Morocc4n.Hack3rs

من الصدف أنه جاتهم ثاني في 7 نونبر 😅 مغاديش إبقاو إحملو هاد الرقم ههه

ary_Arab

Morocc4n.Hack3rs

واحد الراجل بالصدفة لاحظ أن بنتو الصغيرة فاش كايخلي ليها التيليفون اللي مسدود بالبصمة كتحلو... في الأول كان كايسحاب ليه باللي راه غير هو اللي ناسي وخلاه ليها محلول، فاش طرات مرة آخرى ولقاها حلاتو ليه ثاني ... السيد تصدم 😮 مفهم والو... فاش لاحظها مرة آخرى لقاها أنها كتلعب بالبصمة بواحد الطريقة اللي كتقدر بيها تحلو... جرب يديرها مرة كتصدق ليه ومرة لا... دوا مع شركة Samsung عليها حيت عرف باللي كتخلص على الثغرات، وقالت ليه باللي راه ضروري خاص تبين لينا بشي ڤيديو وهو كايتحل بيها، وضروري تكون داير آخر تحديث للهاتف. فاش جا إجربها مبغاتش تصدق ليه ثاني... وهاد المرة ولا كايعطي التيليفون لبنتو وكايبقى يصورها بتيليفون آخر شحال من مرة حتى صدقات ليها ثاني وتصورات، وصيفطو الڤيديو للشركة. اللي في اللخر خلصات 1380 دولار لواليديها وقالت ليهم باللي الثغرة كان صيفطها واحد آخر سبقهم فيها وحيت تعاونو معاهم أكثر عطاوهم داك الثمن. ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌

ary_Arab

Morocc4n.Hack3rs

🙂

zho_Hans

Morocc4n.Hack3rs

😂😂😂

kor_Hang

Morocc4n.Hack3rs

قدرات الشرطة المغربية بمدينة طنجة أنها تشد ثلاثة ديال الناس اللي كايتلاعبو بالمكالمات الدولية وكايحولوها لمكالمات داخلية بواحد الطريقة اللي كتسمى Sim Boxing، بواحد شكاية من الممثل القانوني من وحدة من الشركات ثلاثة ديال الأنترنيت اللي عندنا. هادو اللي تشدو من بينهم جوج ديال الخوت مغاربة والثالث من جنسية أوزبكية وساكن بطريقة غير شرعية في المغرب. فاش الشرطة قلبات ليهم واحد جوج ديورة ديالهم لقاو عندهم هاد الأجهزة والكارطات اللي كاتشوفو في الصورة اللي كايتستعملو في الSim boxing. تتمة الصور غادي تلقاوهم في التعليقات... 👇 ==== متنساش تنشر البوسط مع صحابك وتشجعنا بالمتابعة ديالك للصفحة ✌️

ary_Arab

Morocc4n.Hack3rs

كيف ما شفنا البارح، مجموعة طائشة من شباب الجزائر آختارقو "Deface" موقع الوكالة الوطنية للسلامة الطرقية Narsa، ومخلين رسالة فيها إسم المخترق El-Harrachi و إهداء الإختراق للأصدقاء ديالو... من واحد البحث صغير "OSINT" لهاد الناس توصلنا لهاد المعلومات : الهاكر اللي آختارق الموقع اللي مسمي راسو EL-HARRACHI الإسم الكامل ديالو هو Tahar belhouchat وكايستخدم حتى إسم Tahar el harrachi من مواليد 22-12-1997، من المشجعين ديال الإتحاد الرياضي لمدينة الحراش "قرب العاصمة" الإيميل ديالو : tahar-usmh@live.fr وكايستعمل في كلمات السر ديالو : usmh1935. غادي تسائلو أشنو كتعني ديك usmh اللي كايكتب في الإيميل وكلمة السر، هاديك إختصار لUnion sportive madinet el harrach اللي هو إسم واحد الفرقة ديال الكورة في الجزائر "الإتحاد الرياضي" اللي في مدينة الحراش. عندو حساب تيكتوك بإسم Titouf وصفحة لينكدين مسمي راسو Doctor of hack والصور ديالو الشخصية موجودين في كاع المنصات ديالو. ندوزو دابا لصحابو... : الشخص اللي ملقب بMax_Dx الإسم الكامل ديالو : Bobakuer Hocine Nasri. الشخص اللي ملقب بSaid-Verde-rosso الإسم الكامل ديالو : Said Boudine. الشخص اللي ملقب بDzGov.pHtml الإسم الكامل ديالو : Seif Chaib. الشخص اللي ملقب بlakarha23 الإسم الكامل ديالو : Abd El Malik Ben. الشخص اللي ملقب بXnoonDz الإسم الكامل ديالو : Sid Ahmed Kalfouni. ونكتفي بهذا القدر... مع العلم أن الأصدقاء ديالو حتى هما موجودين المعلومات والصور الشخصية ديالهم... مشكلة هاد المجموعة الطائشة أنهم مختارقين حتى المواقع الحكومية الجزائرية من بينهم موقع وزارة الفلاحة والتنمية الريفية اللي باينين من المواقع اللي آختارقوها في موقع اللي كايحتافظو فيه على المواقع اللي آختارقوها Zone-h الشيء اللي غادي يسهل عليهم يشدوهم بهاد المعلومات دابا... وغادي تلقاو ڤيديو في التعليقات 👇 ديال واحد القناة جزائرية فرحانة بيهم حيت كانو آختارقو موقع كاميروني باش يحتجو على الحكم كاساما .... "حذاري أوبا با با با با 😅" وهما معارفينش راه كايختارقو حتى المواقع الحكومية الجزائرية 😅 - عندي ملاحظة خلال تتبع هاد الناس : أغلبيتهم مسجلين في المواقع "الثقافية 🙂" بإيميلاتهم الشخصية. ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌

ary_Arab

Morocc4n.Hack3rs

إختراق موقع وكالة تسجيل السيارات Narsa اللي كاينة في الرباط من طرف هاكرز جزائريين، والموقع حاليا خارج الخدمة.

arb_Arab

Morocc4n.Hack3rs

هذا تسجيل لواحد الWebinar اللي كان على تحليل المالويرز "Malware analysis" اللي كانو فيه خبراء مغاربة 👇 ==== متنساش تابعنا باش توصل بجديد الصفحة ✌

arz_Arab

Morocc4n.Hack3rs

متنسايش تشجعينا بالمتابعة ديالك للصفحة 😅✌️

ary_Arab

Morocc4n.Hack3rs

الShoulder surfing هو إسم ديال واحد الهجوم اللي كايعتامد على المراقبة البصرية اللي فيه شي واحد كايحضيك من فوق كتافك "كيف في الصورة" أو كايكون حداك، وكايراقب أشنو كادير في الهاتف أو الحاسوب ديالك بلا متحس، الشيء اللي إقدر يخليه يعرف أشنو كادير أو يعرف شي كلمة السر ديال شي حساب ديالك أو المعلومات البنكية إلخ... ==== وفي الأخير متنساش تنشر Reel مع صحابك وتشجعنا بالمتابعة ديالك للصفحة ✌️

ary_Arab

Morocc4n.Hack3rs

الأمن السيبيراني في المغرب بدا مع التطور التكنولوجي اللي عرفاتو البلاد خلال السنوات الأخيرة... خصوصا مع النمو ديال إستخدام الأنترنيت والشبكات المعلوماتية في جميع القطاعات بحال الحكومة - الأبناك والشركات الكبرى... الأمن السيبيراني في المغرب تطور تدريجيا مع وعي السلطات بضرورة حماية البيانات والمعلومات الحساسة ومع ظهور التهديدات والهجمات الإلكترونية اللي بدات كاتشكل خطر على الإقتصاد الوطني والأمن العام... في أواخر التسعينات وبداية الألفينات... المغرب بدا كايدخل للتكنولوجيا الرقمية والأنترنت... في هاد الفترة ماكانش وعي كبير بالأمن السيبيراني وكانت المؤسسات العمومية والخاصة كاتعتمد على أنظمة حماية تقليدية... مع ذلك بدا كايبان إهتمام تدريجي من طرف الحكومة والقطاع الخاص... خصوصا مع الزيادة في إستعمال الأنترنت وإنتشار الهجمات الإلكترونية على المستوى العالمي. في سنة 2007 المغرب بدا كايشوف الأمن السيبيراني كأولوية خصوصا بعد زيادة الإعتماد على التكنولوجيا الرقمية والخدمات الإلكترونية أي هنا بدا الحديث عن حماية الأنظمة المعلوماتية في الحكومة - الأبناك والشركات الكبرى... وحدة من العوامل اللي دفعات المغرب يركز على الأمن السيبيراني كانت الهجمات اللي تعرضات لها مؤسسات حكومية عالميا بحال الهجمات اللي صدمات دول بحال ديال إستونيا في 2007 "دويت عليها في البوسط الل قبل". في سنة 2011 المغرب دار واحد الخطوة كبيرة في مجال الأمن السيبيراني من بعد ما أسس المديرية العامة لأمن نظم المعلومات DGSSI. هاد المديرية تابعة لإدارة الدفاع الوطني والمهمة ديالها هي أنها توضع وتطبق إستراتيجيات الأمن السيبيراني على الصعيد الوطني. هاد DGSSI هي اللي مسؤولة على حماية الأنظمة الحساسة ديال الحكومة المغربية والمؤسسات الكبرى وهي اللي كاتنسق مع باقي الجهات الوطنية والدولية باش تواكب آخر المستجدات والتقنيات في الأمن السيبيراني. من موراها في سنة 2012 المغرب أسس الفريق الوطني للإستجابة للطوارئ المعلوماتية maCERT. هاد الفريق تأسس باش يكون خاص بالإستجابة السريعة لأي تهديد أو هجوم إلكتروني على الصعيد الوطني {+} هاد maCERT كيقدم مجموعة من الخدمات بحال : ▪مراقبة وتحليل التهديدات الإلكترونية. ▪التدخل العاجل في حالة وقوع هجوم إلكتروني. ▪تحسيس المؤسسات المغربية بضرورة حماية الأنظمة ديالهم. ▪وتقديم إستشارات تقنية في مجال الأمن السيبيراني. في سنة 2015 المغرب خرج بإستراتيجية وطنية متكاملة للأمن السيبيراني اللي الهدف منها هو تقوية حماية الأنظمة المعلوماتية وخصوصاً البنيات التحتية الحيوية بحال الطاقة - الماء والإتصالات... {+} هاد الإستراتيجية كاتستند على عدة محاور رئيسية وهي : ▪تعزيز القدرات الوطنية في التحقيقات والرد على الهجمات الإلكترونية. ▪وضع إطار قانوني وتقني متكامل للأمن السيبيراني. ▪تعزيز التعاون الدولي في مجال الأمن السيبيراني. و مع زيادة الإعتماد على التكنولوجيا الرقمية والخدمات الإلكترونية خصوصاً في مجالات حيوية بحال التجارة الإلكترونية - الأبناك إلخ... الأمن السيبيراني ولى من أولويات الحكومة المغربية، التطور الكبير في الهجمات الإلكترونية في العالم خلال السنوات الأخيرة خلى المغرب يزيد من الإجراءات الأمنية باش يواكب التطورات اللي كتعرفها الهجمات السيبيرانية المعقدة. هادشي بان جليا خلال جائحة كورونا، حيث زاد الإعتماد على التكنولوجيا والأنترنت ... وهنا زاد التركيز على تأمين البيانات والبنية التحتية الرقمية. اللي معارفش وهو أن المغرب كايشارك في العديد من التدريبات الوطنية والدولية في مجال الأمن السيبيراني وكيحرص على التعاون مع مؤسسات ومنظمات عالمية بحال الاتحاد الأوروبي وفرق CERT العالمية، هاد التعاون مهم باش يستافد المغرب من الخبرات الدولية ويواكب التطورات المتسارعة في التهديدات السيبيرانة. وكخلاصة للموضوع ديالنا الأمن السيبيراني في المغرب بدا بشكل تدريجي مع بداية الألفينات... ومع الوقت زادت الحاجة لحماية البيانات مع تطور التكنولوجيا وإنتشار الهجمات الإلكترونية. تأسيس DGSSI في سنة 2011 وmaCERT في سنة 2012 كانو محطات رئيسية في تطور المجال... ومع الإستراتيجية الوطنية اللي خرجات في 2015 المغرب ولا كايركز بشكل كبير على حماية البنيات التحتية الحيوية والأنظمة المعلوماتية. ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

arb_Arab

Morocc4n.Hack3rs

تاريخ الأمن السيبراني طويل ومربوط بشكل وثيق بتطور التكنولوجيا والأنظمة المعلوماتية وباش نفهمو كيفاش بدا الأمن السيبراني... غادي إخصنا نرجعو للتاريخ ديال الحواسيب والشبكات وكيفاش تطورات الهجمات الإلكترونية مع الوقت... ▪وأول حاجة غادي نبداو بيها وهي الحواسيب الأولى والأنظمة المركزية : في أول المراحل في الخمسينيات والستينيات القرن العشرين الحواسيب كانو حاجة جديدة ومحدودة الإستخدام وكانو كايخدمو في الأغلب في البحث العلمي والمجالات الحكومية وكانو الحواسيب كايخدمو في الأنظمة المركزية أي الmainframes ومكانتش بزاف ديال الشبكات اللي كتربطهم مع بعضياتهم... لهذا هادشي علاش مكانش تركيز كبير على الأمن السيبيراني في ديك الوقيتة حيث الأنظمة كانت معزولة نوعا ما. ▪ودابا غادي ندوزو لمرحلة السبعينات واللي هي بداية الربط بين الحواسيب : في السبعينات القرن العشرين بدات الحواسيب كتربط مع بعضياتها بإستخدام الشبكات المحلية (LANs) والشبكات الخارجية بحال ARPANET اللي هي أول شبكة ديال الكمبيوترات في العالم اللي تأسسات في عام 1969 من طرف وزارة الدفاع الأمريكية اللي هو الأصل ديال الإنترنت اللي خدامين بيه دابا... مع تطور الشبكات ... بدات أولى المحاولات ديال الإختراق، الناس بداو كايجربو يختارعو طرق باش يوصلو لمعلومات مشفرة أو محمية وفي أواخر السبعينات... بداو كايبانو أولى الهجمات السيبيرانية بحال إستغلال الثغرات في النظام. ▪موراها غادي ندوزو لثمانينات وبداية الوعي بالأمن السيبيراني فيها... في الثمانينات بداو الأنظمة المعلوماتية كاتنتاشر بزاف... خصوصا في الشركات والمؤسسات الكبيرة ومع هذا الإنتشار... بزاف ديال الثغرات بدات كاتبان والهاكينغ بدا كايولي شي حاجة خطيرة... وفي أواخر الثمانينات بزاف ديال الناس بداو كايستعملو الأنترنت وهنا وقعوا أولى الهجمات السيبيرانية الكبيرة. - واللي كانت أولاها عام 1988 بڤيروس موريس "Morris Worm" : واحد من أولى الهجمات السيبيرانية اللي دارت ضجة كبيرة كانت هي "ڤيروس موريس". هاد الڤيروس آنتاشر بسرعة عبر شبكة الأنترنيت الصغيرة في ديك لوقيتة ودار خلل كبير في الحواسيب المرتبطة بالشبكة، هاد الڤيروس خلا الناس يوعاو بخطورة الهجمات الإلكترونية وكان واحد من الدوافع الرئيسية لتأسيس الأمن السيبراني كمجال متخصص. ▪موراها كندوزو للتسعينات وبداية الإنتشار ديال الإختراقات : في التسعينات الأنترنيت ولى حاجة عمومية وبدا الإنتشار ديالو في ديورة والشركات... هاد الفترة كانت هي اللي بدات كاتبان فيها الهجمات السيبيرانية الكبيرة... وبانو بزاف ديال الڤيروسات بحال ڤيروس "Melissa" وڤيروس "ILOVEYOU". ▪موراها كندوزو لعام 1993 واللي هو العام اللي تم تأسيس فيه أول فريق إستجابة للطوارئ السيبيرانية "CERT". في هاد العام حكومات ديال بزاف ديال الدول والشركات بداو يأسسو فرق ديال الأمن السيبراني بحال الفريق الوطني الأمريكي CERT اللي كانت مهمته هي الإستجابة السريعة للهجمات الإلكترونية والتهديدات... "متخافوش غادي ندوي على ديال المغرب والتاريخ ديالو في بوسط بوحدو إلى لقيت تفاعل مع هاد البوسط" ▪موراها كندوزو للألفينات... واللي هي بداية الهجمات الكبيرة والمنظمة : في بداية الألفينات الهجمات الإلكترونية تطورات بزاااف... في هاد الفترة بانو الهجمات المنظمة بحال الهجمات اللي كاتنفذها مجموعات ديال الهاكرز اللي عندهم أهداف سياسية أو إقتصادية... هادشي بدا كايبان خصوصا مع التطور الكبير في التكنولوجيا والشبكات. ▪موراها كندوزو لعام 2007 واللي وقع في هجوم إلكتروني على إستونيا : في 2007 إستونيا تعرضات لهجوم إلكتروني منظم دمر بزاف ديال المواقع الحكومية والبنكية هاد الهجوم كان من بين أكبر الهجمات اللي بينات هشاشة الدولة في مجال الأمن السيبيراني. ▪موراها كندوزو لعام 2010 والهجوم المشهور عند كلشي واللي هو Stuxnet واللي عندو علاقة بالهجمات ديال الدول : في 2010 واحد الهجوم إلكتروني سميتو Stuxnet كان هو أول ڤيروس معروف اللي تم تطويرو باش يضرب البنية التحتية الحيوية واللي كانت هي المفاعلات النووية ديال إيران، هاد الهجوم بين بأن الأمن السيبيراني ماشي غير موضوع ديال حماية الأفراد والشركات... بل حتى الدول ولات كاتعاني من الهجمات السيبيرانية. ▪موراها كندوزو للعصر الحالي ديالنا اللي تطورات فيه التهديدات والأمن السيبيراني : في السنوات الأخيرة الأمن السيبراني ولى مجال معقد بزاف بسبب تطور التكنولوجيا بحال الذكاء الإصطناعي - الحوسبة السحابية وإنترنت الأشياء (IoT). الهجمات السيبيرانية ولات أكثر تعقيدا والدول والشركات كايديرو مجهودات كبيرة باش يحميو نفسهم من الهجمات اللي ولات كتستهدف حتى الحياة اليومية للناس. و واحد من أكبر التهديدات اللي كيعاني منها العالم دابا هو هجمات الفدية Ransomware اللي فيها الهاكرز كايشفرو البيانات ديال الضحايا وكايطلبو فدية باش يرجعوها ليهم... هاد النوع ديال الهجمات ولى كيتطور بزاف و ولات كتستهدف حتى المستشفيات والمؤسسات الحيوية. وكخلاصة للموضوع ديالنا دابا التاريخ ديال الأمن السيبراني بدا مع بداو كايبانو الحواسيب والشبكات ولكن ولى أكثر أهمية مع الإنتشار ديال الأنترنيت والتهديدات الإلكترونية تطورات مع الوقت... ومن الإختراق الفردي البسيط في التسعينات حتال للهجمات المعقدة اللي كتنفذها دول أو مجموعات منظمة. الأمن السيبراني ولى دابا واحد المجال اللي ضروري في كل القطاعات بسبب التعقيد ديال التهديدات اللي كيتطوروا يوم بعد يوم. وكيف قلت ليكم في وسط البوسط باللي البوسط جاي غادي يكون على ديال المغرب إلى شفت عجبكم البوسط وتفاعلتو معاه. ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

حاليا موقع إنستغرام طايح 🤷‍♂️

ary_Arab

Morocc4n.Hack3rs

عمرك تسائلتي كيفاش هاد Torrent اللي كاطيليشارجي منو الملفات إلخ... كايخدم وكيفاش كتقدر طيليشارجي منو شي حاجة 🤔 إلى أه إذن راك في البوسط المناسب باش تفهم هادشي... {+} نبداو أول حاجة بشرح أشنو هو Torrent : الTorrent هو واحد التقنية اللي كاتخدم بمبدأ مشاركة الملفات بين المستخدمين عبر الأنترنت بطريقة موزعة... يعني ماشي بحال السيرڤرات المركزية اللي فيها ملفات معينة، يعني في Torrent كل واحد اللي كايتسماو "الPeer" كايساهم في عملية التحميل عن طريق مشاركة الأجزاء اللي عندو ديال الملف مع الناس لاخرين... وهاد التقنية كتعتمد على البروتوكول اللي كايتسمى BitTorrent. دابا غادي نشرحو خطوة بخطوة كيفاش كايخدم هاد Torrent وكيفاش تقدر تطيليشارجي شي حاجة منو : - ملف torrent. : فاش كتبغي طيليشارجي شي حاجة من Torrent أول حاجة كايخسك الملف ديالو اللي كايكون عندو واحد الإمتداد بtorrent. هاد الملف فيه معلومات على الملف الأصلي اللي باغي تطيليشارجي "بحال إسم الملف، الحجم، وأجزاء الملف"... هاد الملف ماشي فيه المحتوى اللي باغي تطيليشارجي، ولكن غير كيقول ليك منين تقدر تجيب هاد الملف. - الTracker : في لداخل ديال هاد الملف torrent. كاينة واحد الحاجة سميتها Tracker، وهو سيرڤر صغير اللي كايعاون في الربط بين الناس اللي عندهم أجزاء من الملف... يعني الTracker هو اللي كايعرف شكون عندو الملف كامل أو شكون عندو أجزاء منو... وكيحاول يربط بيناتهم. - الPeers : الناس اللي كايشاركو الملفات في هاد Torrent كايتسماو الPeers في حالة الناس اللي كيطيليشارجو أو كايشاركو الملف : ▪الSeeder : هو الواحد اللي عندو الملف كامل وكايشاركو مع الناس لاخرين... ▪الLeecher : هو الواحد اللي مازال كايطيليشارجي الملف وكيشارك غير الأجزاء اللي طيليشارجا. وكلما زاد عدد الSeeders والPeers في Torrent كلما كاتسهال عملية التحميل وكتولي سريعة. {+} غادي تسولني كيفاش كايخدم التحميل 🤔 ملي كتحل الملف torrent. في شي برنامج ديال Torrent بحال qBittorrent أو uTorrent البرنامج كايقرا المعلومات اللي فيه وكايتاصل بالTracker باش يعرف شكون اللي عندو الملف أو شكون اللي كايطيليشارجيه... من بعد البرنامج كايدخل مباشرة في عملية التواصل مع الPeers باش يبدا يجيب الأجزاء صغيرة ديال الملف من عندهم... كل جزء كايطيليشارجا ... البرنامج كايبدا يشاركو مع لاخرين حتى هو... يعني عملية التحميل في Torent كاتكون "موزعة" أي كاتجيب أجزاء صغيرة من بزااف ديال الناس وماشي كاملين من نفس الشخص أو السيرڤر. {+} غادي تسولني ولكن كيفاش كايعرفو أنه داك الملف هو اللي كايقلبو عليه بالظبط ؟ ساهلة في الملف ديال التحميل torrent. كايكونو فيه معلومات دقيقة بزاف على الملف اللي كتبغي طيليشارجيه، بحيث البرنامج كايتأكد من : ▪الHash : هادي واحد القيمة اللي كتعطى لكل ملف أو جزء ديال الملف بطريقة فريدة وكاتكون بحال البصمة الرقمية ديال الملف وكلما كان الجزء صحيح وكايتطابق القيمة ديال الHash مع ديال الملف اللي غادي طيليشارجيه، غادي يعرف البرنامج أنه كايطيليشارجي الجزء الصحيح. ▪الإسم - الحجم وعدد الأجزاء الملف : البرنامج كايقارن حتى بين الإسم والحجم والأجزاء ديال الملف باش يتأكد أنه هو الملف اللي كايقلب عليه... وإذا حاولتي تزيد أو تبدل شي حاجة فراه الHash اللي كايتأكد من كل جزء غادي يتبدل وبالتالي الناس اللي كايطيليشارجيو الملف غادي يوقف عندهم الطيليشارجمون حيث غادي يعرفو أن الملف تبدل وماشي نفس اللي كانو باغيين. الناس كايعرفو الملف اللي باغيين يطيليشارجيو من هاد المعلومات اللي كاينة في الملف torrent. وكايبقاو مطمنين أن الملف اللي غادي يوصلهم هو الملف الصحيح حيث البرنامج كايتأكد من كل جزء. {+} وهنا فين غادي يجي واحد السؤال في راسك وهو : - كيفاش تقدر حتى أنت تشارك شي ملف أو شي ملف اللي أصلا موجود... 🤔 باش تولي واحد من الناس اللي كايشاركو الملفات، خاصك تولي Seeder. غادي نعطي مثال بالملف اللي طيليشارجيتي وبغيتي حتى أنت الناس يطيليشارجيوه من عندك... فاش كاطيليشارجي واحد الملف البرنامج في الأخير ديال الطيليشارجمون كايدير عملية Seeding مباشرة. هاد العملية هي اللي كاتخليك تشارك الأجزاء ديال الملف اللي عندك مع الناس اللي كايطيليشارجيوه. كلما زاد عدد الناس اللي كايساليو التحميل ديال الملف، غادي يقدرو حتى هما يشاركو نفس الأجزاء ويوليو حتى هما Seeders بحالك، اللي مهم هنا هو أنه البرنامج اللي كتخدم بيه أنت ديال Torrent مايتسدش ومتمسحش أو تبدل مسار الملف اللي طيليشارجيتي لأنك هاكا كاتساعد الناس يطيليشارجيوه بسرعة حيث كايتشاركو الأجزاء ديالو بين بزاااف ديال المستخدمين... وبهاد الطريقة أنت غادي تولي واحد من الناس اللي كايشاركو المحتوى على شبكة الTorrent وغادي تساعد الناس لاخرين أنهم يوصلو للملف اللي عندك بطريقة موزعة ومشتركة. {+} دابا السؤال الأخير اللي غادي تسولو وهو كيفاش حتى أنت غادي تقدر تقاد هاد ملف torrent. لشي ملف بغيتي تشاركو مع الناس ؟ باش تقاد واحد ملف torrent. غادي يخصك تستعمل برنامج Torrent client بحال qBittorrent أو uTorrent. نعطيو مثال بالخطوات في برنامج qBittorrent : في qBittorrent، غادي تمشي لTools أو File من بعد غادي تختار "Create Torrent" أو شي خيار بحالو. في النافذة اللي غادي تخرج ليك غادي تلقى جوج إختيارات يا إما تشارك ملف واحد أو مجلد كامل... آختار الملف أو المجلد اللي بغيت تشارك. في الخانة ديال Tracker ممكن تزيد واحد العنوان ديال السيرڤر اللي غادي يساعد في الربط بين الPeers ولكن بزاف ديال البرامج كايحطو الTrackers اللي معروفة تلقائيا. موراها غادي تعلم على خيار Start seeding باش مباشرة منين تصايب الملف torrent. تبدا تشارك الملف مع الناس لاخرين... من بعد غادي تكليكي على "Create" أو "Generate" باش يتصايب ليك الملف torrent. ودابا راك صايبتي الملف torrent. اللي فيه المعلومات ديال الملف اللي غادي تشاركو، وتقدر دابا تشاركو مع شي حد أو المنتديات، واللي تيليشارجاه وكان البرنامج ديالو محلول فراه حتى هو غادي يكون من الPeers ديال الملف ديالك. ==== ملاحظة: شبكة Torrent فيها شوية المخاطر حيث بزاف ديال الملفات اللي كاينين في الTorrent ماشي قانونيين، بحال الأفلام والبرامج المدفوعة، وزيد عليها أنك تقدر طيليشارجي شي ملف اللي فيه شي مالوير، داكشي علاش خاص الواحد دايما يكون واعي ويرد بالو، كأنه يخدم بهادشي في بيئة وهمية أو حاسوب غير ديال هادشي، أو يبعد عليه هادشي ويهني الوقت 😅 ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

😮

kor_Hang

Morocc4n.Hack3rs

من بعد ما فهمنا الأساسيات في الأنترنيت و OSI model والبروتوكلات بحال TCPو UDP... الحاجة اللي خاصك تعرف دابا هي DNS، وهاد الDNS هو واحد السيستيم اللي كايخلّي الناس يسهلو حياتهم فإستعمال الأنترنيت.... {+} إذن أشنو هو هاد الDNS 🤔 تخيل معايا، كل مرة بغيتي تزور شي موقع بحال Google، خاصك تحفظ الأيبي ديالو اللي هو 142.251.32.46، وهاد الأرقام اللي فيه مخربقين وصعيب تحفضهم وكل موقع عندو أيبي ديالو اللي خاص تعقل عليه... هادشي صعيب ديرو... لهذا هنا فين كايدخل الDNS (Domain Name System) هو اللي كايسهّل عليك الأمور... في بلاصت ما تدير داك الرقم الطويل ديال IP، كاتكتب غير "google.com" وDNS هو اللي غادي يجيب ليك داك الرقم باش يربطك مع السيرڤر المناسب. {+} غادي تتسائل ولكن كيفاش كايخدم هاد الDNS 🤔 ▪ أول حاجة كتبدا هي الطلب ديال إسم الموقع : ملي كاتكتب "Google.com" في المتصفح ديالك أول حاجة كتوقع هي المتصفح كايسوّل واش الإسم هدا كاين في الكاش ديالو (Cache) إذا لقا الجواب كايسالي هنا وكايحط ليك الموقع... ▪ السيرڤر ديال الشركة المزودة ليك بالأنترنيت : إلى ما لقاهش في الكاش غادي يرسل الطلب ل سيرڤر ديال DNS قريب ليك كايكون ديال الشركة اللي مزودة ليك بالأنترنيت "الإتصالات - إنوي أو أورونج"... ▪ الRoot Servers : إلى السيرڤر ديال الشركة المزودة ليك بالأنترنيت ما عرفش الجواب غادي يسوّل واحد النوع ديال السيرڤرات اللي سميتهم "Root Servers" هادوك الRoot Servers ما كيقولوش الجواب مباشرة، ولكن كايعيطو للسيرڤرات الكبيرة ديال الـTop-Level Domains (TLD) اللي مسؤولة على "com" ".net" - ".org.". هادو كايعرفو التفاصيل ديال المواقع اللي تحت النطاق ديالهم... مثلا : "com." كتعرف شكون المواقع اللي كيسالي ب"com." وكاتوجهك للسيرڤر المناسب. ▪ السيرڤر ديال النطاق : هاد السيرڤر الكبير غادي يكمّل البحث ويعيط على واحد السيرڤر اللي عارف "google.com" بالضبط هو اللي كايعطي الجواب النهائي اللي في اللخر المتصفح ديالك كايجيب الIP address ديال google.com وكايخدم مع السيرڤر اللي هو مسؤول عليه. {+} غادي تسولني علاش هاد الDNS مهم 🤔 الDNS مهم وخصوصا في واحد التخصص من تخصصات المجال ديالنا واللي هو أمن الشبكات: ملي كتعرف DNS مزيان كاتولي تعرف بزاف ديال الهجمات اللي كايتعرض ليهم بحال DNS Spoofing أو الCache Poisoning "اللي غادي نشرحهم في البوسط جاي إن شاء الله". وفي الفهم ديال هد الDNS غادي يعاونك تعرف شحال مهم هو في تنقل المعلومات بين السيرڤرات في العالم. ونعطيك كاع مثال واقعي باش تزيد تفهم أكثر... تخيّل راسك غادي عند شي واحد لدارو وأنت معارفهاش فين كاينة، مغاديش تجي كل مرة توقف في كل زنقة وتبقى تسول الناس : " خويا فين جات ديال فلان ؟"... لهذا تقدر تقول أن هاد الDNS بحال داك الشخص اللي غادي تسولو مرة وحدة ويشرح ليك الطريق كلها ويوصلك للمكان المناسب بلا صداع ديال تقلاب والتسوال... ==== دابا ملي دوينا على الDNS خاص ندويو حتى على الRecords Types ديالو... في نظام الـDNS الـRecords هما العناصر اللي كايخزنوا المعلومات ديال أسماء النطاقات وعناوين الـIP، وكل نوع ديال الـRecord كايحمل معلومة مختلفة، ودابا غادي نشرح بعض الأنواع الأساسية ديال الـDNS Records بطريقة تقنية : ▪ أول واحد واللي هو الA Record (Address Record) : هاد النوع هو الأكثر إستعمالا وهو اللي كايربط إسم النطاق (مثلا: google.com) مع عنوان الـIP ديالو، العنوان ديال الـIP كايتكون من أرقام كايستعملوهم السيرڤرات باش يتواصلو مع بعضهم البعض... الـA Record كايسمح للمتصفح يعرف فين خاصو يتوجه في الشبكة باش يوصل للسيرڤر اللي كيتواجد فيه الموقع، كمثال : google.com → 142.250.190.14 ▪ ثاني واحد واللي هو الMX Record (Mail Exchange Record) : هاد النوع من الـRecords كايتستعمل خاصّة في البريد الإلكتروني، كايحدد السيرڤرات اللي خاصهم يتعاملو مع الرسائل الإلكترونية ديال إسم النطاق، مثلا ملي شي واحد كايسيفط ليك إيميل على العنوان "contact@google.com" هاد الـMX Record هو اللي كايحدد شكون هو السيرڤر اللي غادي يتكلف بإستقبال هاد الإيميل كمثال : google.com → mail server: aspmx.l.google.com ▪ ثالث واحد واللي هو الCNAME Record (Canonical Name Record) : هاد الـRecord كايتستعمل باش يربط إسم نطاق واحد مع نطاق آخر... مثلا إلى كان عندك نطاق ثانوي بحال "mail.google.com" ولكن في الحقيقة بغيتيه يكون كايخدم بنفس السيرڤر اللي خدام فيه "gmail.com"، تقدر تستعمل الـCNAME باش هادوك النطاقات يكونو مرادفين لبعضهم... كمثال : mail.google.com → gmail.com ▪ رابع واحد واللي هو الTXT Record (Text Record) : هاد الـRecord كايتيح ليك تخزن نصوص معينة في السيرڤر وهاد النصوص كاتقدر تستعمل في عدة سيناريوهات... من بينها أمان البريد الإلكتروني بحال الSPF (Sender Policy Framework) اللي كايتستعمل باش يحدد أشنو هي السيرڤرات المسموح ليها تسيفط الإيميلات بإسم النطاق ديالك، وهادشي كايعاون في الحماية من الرسائل المزورة كمثال : google.com → "v=spf1 include:_spf.google.com ~all" ▪ خامس واحد واللي هو الAAAA Record (IPv6 Address Record) : هاد الـRecord مشابه لـA Record غير هو كايربط إسم النطاق مع عنوان الـIP اللي كايتستعمل في النظام الأحدث اللي هو الIPv6. في النظام العادي اللي هو الIPv4 العناوين كا يتكونو من 4 مجموعات ديال الأرقام، ولكن في الIPv6 العناوين كايتكونو من 8 مجموعات ديال الحروف والأرقام كمثال : google.com → 2404:6800:4005:805::2004 ▪ سادس واحد واللي هو الNS Record (Name Server Record) : هاد النوع ديال الRecord كايعرف أشمن سيرڤرات كايتواجد إسم النطاق، بحال ما كاتقول "ها هو السيرڤر اللي غادي يسير ليك جميع العمليات ديال الDNS لهذا النطاق". أي أن هاد الNS Record كايربط إسم النطاق مع السيرڤرات اللي مسؤولين على معالجة الطلبات ديال الـDNS كمثال : google.com → ns1.google.com, ns2.google.com ▪ سابع واحد واللي هو الSRV Record (Service Record) : هاد النوع كايتستعمل لتحديد سيرڤرات معينة اللي كايقدمو خدمات خاصة في النظام ديال الشبكة... مثلاً : إلى كانت شي خدمة معينة خدامة على واحد البروتوكول محدد بحال SIP (اللي كايتستعمل في المكالمات الصوتية عبر الأنترنت) هاد الSRV Record كايعرف فين كايتواجد السيرڤر اللي كيقدم هاد الخدمة كمثال : _sip._tcp.google.com → sip-server.google.com ▪ ثامن واحد واللي هو الPTR Record (Pointer Record) : هاد النوع كايدير العكس ديال الA Record في بلاصت ما يربط إسم النطاق مع عنوان الIP ... كايربط عنوان الIP مع لإسم النطاق، وهادشي كايتستعمل فس العملية ديال الReverse DNS Lookup اللي كاتمكنك تشوف أشنو هو إسم النطاق اللي مرتابط مع واحد الIP معيّن كمثال: 142.250.190.14 → google.com هاد الأنواع ديال الـDNS Records اللي شفتو معانا دابا كل وحدة فيهم عندها دور مختلف في تنظيم المعلومات وتوجيه المستخدمين بشكل صحيح للسيرڤرات المطلوبة، وكل وحدة كاتعاون في. خدمة معينة باش يسهلو عملية التواصل عبر الأنيترنت. ==== ودابا فاش سالينا الRecord types غادي ندوزو ثاني للCaching & TTL (Time to Live) : الـCaching هو واحد التقنية اللي كاتستعمل باش تسرّع عملية الوصول للمواقع، ملي المتصفح ديالك كايسول على موقع معين عبر الDNS السيرڤرات ديال الـDNS ما كايعاودوش السؤال على نفس الموقع كل مرة... وإنما كايديرو واحد التخزين المؤقت "الCaching" للنتائج اللي سبق ولقاوها باش المرة الجاية يمكنهم يجيبو الجواب بسرعة. لكن هاد التخزين المؤقت ما كايبقاش للأبد أي ديما... وهادشي فين كايجي الدور ديال الTTL اللي هو إختصار لTime to Live والل يكانعنيو بيه المدة الزمنية اللي مسموح بها هاد الDNS cache يحتافظ بالمعلومة قبل ما خاص السيرڤر يسول مرة آخرى على الموقع، ملي المدة الزمنية ديال الـTTL كاتسالي، السيرڤر كايعاود يسول على الموقع باش يحصل على المعلومات المحدّثة... كمثال: إلى كان TTL ديال موقع معين هو 3600 ثانية "أي ساعة وحدة" فهذا كايعني أن الDNS resolver غادي يحتافظ بالجواب لمدة ساعة وحدة صافي ومن بعد هاد الساعة غادي يعاود يسول السيرڤرات باش يحصل على الجواب المحدث. هاد العملية كتساعد في التقليل من عدد الطلبات اللي كيوجهها الـDNS للسيرڤرات العليا... وكتعاون كذلك في زيادة السرعة ديال الولوج للمواقع... خصوصاً للمواقع اللي كايتم زيارتها بإنتظام... ==== ودابا ندوزو لكيفاش كاخدم هادشي كامل مع بعضو... : ملي كتحاول توصل لواحد الموقع بحال "google.com" الجهاز ديالك كايبدا عملية ديال الDNS resolution. الطلب كايمشي للـResolver ديال مزوّد الخدمة ديالك، وإلى ما كانش الجواب مخزن في الكاش ديالو ... الResolver كايسول الـRoot Servers ... من بعد كايوصل لـTLD ثم السيرڤر المسؤول اللي كايعطيه الجواب النهائي. الجواب كايتم تخزينه في الكاش ديال الResolver لمدة معينة "اللي كايتحكم فيها داك الTTL اللي دوينا عليه". كاع هاد العمليات كتوقع في جزء صغير من الثانية، وبهاد الطريقة المتصفح ديالك كايوصل للسيرڤر ديال الموقع اللي بغيتي تزور، وكايدير الإتصال معاه. ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

من مور البوسط اللي دوينا فيه على بروتوكولات TCP و الUDP جا الدور ثاني دابا باش نشرح ليك الOSI Model حتى هو : باش نشرح ليك الOSI Model بطريقة أكثر وضوح وبأمثلة مختلفة، غادي ناخدو مثال حقيقي بسيط. تصور راسك كتعمر رسالة بريدية من المغرب لواحد الشخص في فرنسا، دابا غادي نديرو هاد المثال ونربطوه مع الطبقات ديال الOSI، اللي الهدف من هادشي هو تفهم كيفاش البيانات كتسافر من جهاز لجهاز آخر عبر الشبكة... حاول تبع مع الصورة اللي في البوسط لأنه غادي نبدا من الطبقة السابعة حتال الأولى... ==== ▪ الطبقة 7 واللي هي الApplication Layer (الطبقة التطبيقية) : فاش كتحل شي تطبيق بحال WhatsApp أو Chrome وكتبغي دير شي حاجة بحال تصيفط ميساج أو تدخل لشي موقع، هاد التطبيق كايتواصل مع الشبكة عبر هاد الطبقة، هاد الطبقة مسؤولة على التعامل مع البروتوكولات اللي كتخدمهم التطبيقات بحال HTTP (اللي كايتسعملو في صفحات الويب) ولا SMTP (فالإيميل) إلخ... غادي نزيد نتعمق معاك شوية باش تفهم أشنو كايوقع في الخلفية بالنسبة فمثال فاش كتبغي دخل لشي موقع : كتمشي للمتصفح ديالك وكتبغي تطلب موقع Google، المتصفح كايكون كايتعامل مع البروتوكول HTTP باش يطلب الصفحة من السيرڤر. هاد الطلب كايتحول من نص بسيط (بحال الطلب ديال لصفحة) لواحد النوع اللي السيرڤرات كيعرفوه، وبداك الطلب كايبدا التحضير باش يسافر عبر الشبكة... ▪ الطبقة 6 واللي هي الPresentation Layer (طبقة التقديم) : فاش كاتسيفط طلب بحال طلب صفحة ويب، هاد الطلب كايمر من عند هاد الطبقة والدور ديالها هو تحويل البيانات من شكل لأخر باش الطبقات اللي من بعد تفهمها... ممكن مثلاً تقوم بتشفير (Encrypt) أو تفك التشفير (Decrypt) ديال البيانات، أو تحويلها من صيغة النصوص لصيغة الصور أو الفيديو. يعني المتصفح ديالك كايدير عملية تشفير لطلب الويب ديالك بإستعمال البروتوكول Https اللي كايضمن أن الطلب ديالك مشفر باش حتى واحد ما يقدر يشوف شنو طلبتي إلا السيرڤر اللي كيتواصل معاه... ▪ الطبقة 5 واللي هي الSession Layer (طبقة الجلسة) : في هاد الطبقة كايتنظم الإتصال بين الجهاز ديالك والجهاز اللي غادي يستقبل البيانات (مثلاً السيرڤر ديال Google)، خاص الطبقة هادي تضمن أن الإتصال يبقى مفتوح طول مدة التفاعل بين الجهازين... يعني منين كتطلب موقع، هاد الSession Layer هي اللي كتحافظ على الجلسة ديالك بين جهازك وسيرڤر Google باش تبقى قادر تطلب صفحة ولا تقوم بأي عملية أخرى حتى تسالي من الجلسة... ▪ الطبقة 4 واللي هي الTransport Layer (طبقة النقل) : هاد الطبقة كاتقوم بوظيفة حرجة، فاش كاتكون البيانات كبيرة بزاف، بحال ملي كتصيفط صورة أو فيديو، خاصها تتقسم لقطع صغار باش تسافر عبر الشبكة... هاد الطبقة كتضمن تقسيم البيانات وكتتأكد أن كل القطع غادي توصل بلا ما تضيع شي حاجة... بحال مثلاً : طلب الصفحة اللي بغيت يقدر يكون كبير بزاف، هاد الطلب كايتقسم لأجزاء صغار كل جزء كايكون عندو رقم خاص بيه، و البروتوكول TCP "اللي دويت عليه في البوسط اللي قبل" هو اللي كايتأكد أن كل الأجزاء غادي توصل بالترتيب وبدون أخطاء. أما في حالة بروتوكول الUDP، اللي كايتستعمل في بث الڤيديو المباشر، السرعة أهم من الدقة، يعني الطبقة 4 تقدر ترسل البيانات بلا ما تتأكد كل جزء واش وصل صحيح أولا لا. ▪ الطبقة 3 واللي هي الNetwork Layer (طبقة الشبكة) : في هاد الطبقة كيتحدد الطريق اللي غادي تمشي فيه هاد البيانات... بحال في حالة إلى بغيت تصيفط طرد بالبريد، خاصك تحدد الطريق الأنسب باش يوصل بلا ما يضيع، هاد الطبقة كتحدد المسار اللي غادي تدوز منه البيانات باستعمال عناوين IP. يعني ملي كاتصيفط طلبك للسيرڤر ديال Google الطبقة 3 كتاخذ عنوان IP ديالك وديال السيرڤر، وكتحدد الطريق عبر الأنترنت (اللي فيه بزاف ديال الروترات)... وكايشوفو الروترات على المسار الأنسب باش يوصلو الطلب للسيرڤر. ▪ الطبقة 2 واللي هي الData Link Layer (طبقة ربط البيانات) : هاد الطبقة هي اللي كتنظم العملية ديال إرسال البيانات داخل الشبكة المحلية (مثلاً داخل راوتر ديالك فالدار) كايتستعملو عناوين الMac address (اللي هو واحد الرقم الفريد خاص بكل جهاز) باش تحدد شكون اللي خاصو يتوصل بالبيانات في الشبكة. يعني الروتر كيعرف كل جهاز عن طريق عنوان الMac address ديالو، وكايقرر أي جهاز غادي يرسل ليه البيانات... مثلاً : إلا كانت البيانات غادية لجهاز معين في الشبكة المحلية ديالك، الروتر كايستعمل عنوان Mac address باش يرسلها للجهاز المناسب. ▪ الطبقة 1 واللي هي الPhysical Layer (الطبقة الفيزيائية) : أخيراً، هاد الطبقة كتسهر على تحويل البيانات لأشكال فيزيائية: إما إشارات كهربائية في حالة الكابلات (بحال Ethernet) أو موجات راديو فحالة الWi-Fi. هاد الطبقة هي اللي كتسهر على أن البيانات تخرج من جهاز وتدخل لجهاز آخر عبر وسائل الاتصال... يعني ملي كتخشي البيسي ديالك مع الروتر عن طريق كابل الEthernet، الإشارات الكهربائية كتمشي عبر الكابل، كتكون هازا معاها البيانات ديالك بحال طلب الصفحة، وكتمشي للروتر اللي غادي يحولها ويكمل الرحلة.... ملخص ديال هادشي كامل اللي شرحت ليك هنا هو : - كتطلب صفحة ويب Google من متصفح Google chrome هادي داخلة في الApplication Layer. - الطلب كايدوز لعملية التشفير باش ما يبقاش مفهوم من طرف أي حد في نص الطريق هادي داخلة في الPresentation Layer. - كيتنظم الإتصال بينك وبين السيرڤر ديال Google هادي داخلة في الSession Layer. - الطلب ديالك كايتقسم لأجزاء صغار باش يسافر بسرعة هادي داخلة في الTransport Layer. - الروترات كاتشوف أشنو هو الطريق الأمثل باش الطلب يوصل لسيرڤر Google هادي داخلة في الNetwork Layer. - البيانات كتوصل لجهازك أو للروتر بإستعمال عنوان Mac address وهادي داخلة في الData Link Layer. - وأخيراً البيانات كتتحول لإشارات وكتمشي مع الكابلات وهادي داخلة في الPhysical Layer. يعني كل هاد الطبقات خدامة مع بعض باش الرسالة أو طلب الصفحة يوصل بطريقة صحيحة وفعالة. ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

من مور البوسط اللي قبل اللي دوينا فيه على الأساسيات ديال الأنترنيت دابا جا الدور على هاد جوج بروتوكولات واللي هما : الTCP و UDP. الTCP و UDP هما بروتوكولات ديال الشبكة، وكل واحد فيهم كايتسعمل باش يتواصلو الأجهزة على الإنترنت بيناتهم... ==== [+] البروتوكول الأول TCP (Transmission Control Protocol) : هاد البروتوكول هو اللي كايسمح بالإرسال المضمون ديال المعلومات بين جهازين، يعني أي حاجة كتصيفطها... هاد البروتوكول TCP كيحرص على أنها توصل كاملة و بالترتيب ... وماشي غير هكا ... إلا ما وصلاتش شي حاجة كيرجع يطلبها ثاني بحال فاش كاتبغي تصيفط شي رسالة طويلة TCP كيغلفها و كايبدا يبعثها في قطع صغيرة كايتسماو حزم (packets)، و كيتأكد بأن كل قطع ولات صحيحة و بلا ما يتلف ترتيبها، كمثال بحال فاش كاتبغي تيليشارجي شي حاجة من الأنترنيت. نزيد كاع ونتعمق ليك أكثر بمثال آخر... تخيل معايا TCP بحال واحد الراجل اللي كايخدم ك ليڤرور ومهووس بالدقة والترتيب... كل مرة كايبغي يوصل شي "طرد أو طلبية" (في هاد الحالة الرسائل أو البيانات) كيدير خطة دقيقة وياخذ خطوات ثابتة باش يتأكد أن كلشي غادي مزيان... ▪أول خطوة واللي هي ثلاثية المصافحة (Three-way handshake) : أول حاجة كايدير فيها TCP هو أنه كيسلم على الآخر قبل ما يبدا يصيفط... بحال إلا عندك صاحبك وبغيتي تتفاهم معاه ... أنت كتهز التيليفون وكتقول ليه "واش نقدر نعيط ليك؟" هي اللي كتعني SYN في الTCP، وصاحبك كايرد "أه تقدر" هي اللي كتعني SYN-ACK، ومن بعد أنت كترجع تقول ليه "واخا، نعيط ونبداو نهضرو" (ACK). ▪ثاني خطوة واللي هي التقطيع (Segmentation) : داكشي اللي بغيتي ترسلو كيتقطع لقطع صغيرة (Segments). تخيل عندك واحد القالب ديال الشكلاط كبير بزاف "عارف شهيتك معندي مندير 🤷‍♂️" TCP كيقسمو لحبات صغيرة باش يصيفطهم وحدة بوحدة... ▪ثالث خطوة واللي هي التأكيد (Acknowledgment) : مورا ما كايصيفط كل قطعة، كايتسنى TCP يسمع من المستقبل اللي كيقولو "أه، وصلت هاد القطعة" وهادي كيسميها ACK. وإلى ما توصلش بيها، TCP كيبقى يعاود يصيفط حتى يوصل مزيان، بحال شي حد كايسول "واش وصلات؟" حتى يسمع الرد. ▪رابع خطوة واللي هي إعادة الترتيب : إلا القطع وصلات بلا ترتيب (مثلاً القطعة رقم 4 وصلات قبل رقم 3)، TCP كايقلب داكشي وكيحطو في الترتيب الصحيح ديالو. حيت هاكا داير TCP هاد السيد مهوس بالترتيب وبداكشي خاصو يوصل على حقو وطريقو 🤷‍♂️ ▪خامس خطوة واللي هي إغلاق الاتصال : مللي كايسالي المهمة، TCP كايرجع يقول "صافي، سالينا" (FIN)، والآخر كايرد "واخا، سالينا" (ACK). ==== [+] البروتوكول الثاني واللي هو الUDP (User Datagram Protocol) : الUDP (User Datagram Protocol) : هاد البروتوكول مختالف شوية، مافيهش الضمانات اللي كيعطيها بروتوكول TCP، يعني المعلومات كتصيفط مباشرة بلا ما يتحقق واش وصلات كاملة ولا لا، ولا حتى واش بالترتيب ديالها. ولكن الميزة ديالو هو أنه خفيف وسريع، كايتستعمل بزاف في الحاجات اللي خاصها السرعة ومقبول فيها خسارة بعض المعلومات، بحال الإتصال الصوتي أو الڤيديو (VoIP) أو الألعاب الأونلاين، داكشي علاش كاتشوف بعد المرات الڤيديو كايتنقص الجودة ديالو والصوت كايتقطع، حيت بروتوكول الUDP اللي مسؤول عليه ومكايتصوقش واش المستقبل يتوصل بالبيانات كاملة أولا. نزيد كاع ونتعمق ليك ثاني أكثر بمثال كيف درت مع TCP... تخيل دابا الUDP بحال واحد الولد اللي غير كايجري وما مهتمش بالتفاصيل، عندو غير السرعة في الراس وماعندوش الصبر، الخدمة ديالو هي يوصل الميساج بسرعة، ولكن إلى ضاعت شي حاجة ولا تقلبات ليه في طريق ماسوقوش فيها راه عادي عندو... 🤷‍♂️ - يعني ماكاينش السلام ولا مصافحة كيف كايدير TCP: وهذا هو أول فرق كبير مع TCP هو أن UDP ماكيضيعش الوقت في المصافحة ولا في التأكد واش راه كاين إتصال ولا لا، هو غير كيبدا يصيفط البيانات من اللول، بحال واحد اللي كيهدر معا واحد في التليفون وماكيبقاش يسول "واش سمعتي؟" غير كايهضر بسرعة 😅 غا هبيل وصافي هههه - كايصيفط بلا ضمانات: فاش كتبغي تصيفط شي معلومة الUDP كايهزها وكايباكيها بحال شي ولد كيرمي الكرة في الساحة هههه إلى وصلات ... وصلات، وإذا ما وصلاتش، ماغاديش يصدع راسو معاها 😅 بحال إلى كتلعب شي لعبة في الأنترنيت أو كاتفرج فشي بث مباشر أو كتدوي أبيل أوديو في واتساب، أهم حاجة هو ما يوقعش "تأخير" حتى إلا تقطع داكشي شي ثانية، المهم الخدمة كتكمل... المهم عندو تكون السرعة وماشي ضروري كل شوية يتأكد واش كل حزمة "Packet" كتوصل للمتلقي... يعني كخلاصة : الTCP: كايعطيك الدقة، التنظيم، وضمان باللي كلشي غادي يوصل، ولكن يمكن يتعطل عليك شوية. أما الUDP: سريع ولكن ماشي منظم، تقدر تضيع شي معلومة في الطريق ولكن ماشي مشكل ف بعض الحالات 🤷‍♂️ المهم السرعة ديال الخدمة. ==== وفي الأخير شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

👀

zho_Hans

Morocc4n.Hack3rs

هاد الأنترنيت اللي كتعرفو عبارة عن شبكة ضخمة اللي كتجمع بين آلاف الملايين ديال الأجهزة في جميع أنحاء العالم وكتخلي الناس يتبادلو المعلومات ويتواصلو مع بعضهم... هاد الشبكة كتشمل : الحواسيب - الهواتف والخوادم (السيرفرات). هاد الشبكة العالمية كاتكون متصلة عن طريق مجموعة من التقنيات والمكونات اللي كتسمح للأجهزة بالتواصل بين بعضها بغض النظر عن مكانها في العالم... غادي تتسائل كيفاش كايوقع هادشي 🤔 بخلاصة هادشي كايوقع بالأسلاك والألياف الضوئية، الأنترنيت كتعتمد على شبكة معقدة من الكابلات، خصوصاً كابلات الألياف الضوئية، هاد الكابلات كتنقل البيانات بسرعة كبيرة عبر الضوء، وكاتكون مدفونة تحت البحر وبين البلدان... كل جهاز في هاد الأنترنيت عندو واحد الرقم ديالو أي عنوان IP خاص به، بحال إلى قلتي النمرة ديال التيليفون ديالو، هاد العنوان هو اللي كيمكن الأجهزة من التواصل مع بعضياتها، كاين نوعين من العناوين : IPv4 و IPv6. الIPv4 : هو الإصدار الرابع من بروتوكول الأنترنت، اللي كان أول واحد يتم الإعتماد ديالو، ومازال كايتستعمل بزاف حتال دابا. العنوان ديال IPv4 كايتكون من 32 بيت (bits)، وهاد الشي كيخلي عدد العناوين الممكنة هو 2³² (يعني تقريباً 4.3 مليار عنوان أي 4.3 مليار جهاز بأيبي مختلف ). الشكل ديال العنوان: كيتكون من أربع مجموعات ديال الأرقام مفصولين بنقاط. مثلاً: 192.168.1.1. ولكن حيث الأنترنيت كبرات بزاف، والأجهزة غادين وكايتزادو كل نهار (بحال الهواتف، الأجهزة الذكية، وغيرها)، العدد ديال العناوين اللي كتوفر IPv4 بدا كينقص، وهذا خلق مشكلة في التوزيع ديال عناوين الأيبي... وهنا فين جا الIPv6. الIPv6 : هو الإصدار الجديد اللي جابوه باش يحل المشكلة ديال نقص العناوين في الIPv4. العنوان ديال الIPv6 : كايتكون من 128 بيت، وهذا كيعني أن عدد العناوين الممكنة هو 2¹²⁸ (عدد كبير بزاف مايمكنش حتى نحسبوه هههه). الشكل ديال العنوان: كايتكون من 8 مجموعات ديال الأرقام المكتوبة بالنظام الست عشري (Hexadecimal) ومفصولين بنقطتين. مثلاً: 2001:0db8:85a3:0000:0000:8a2e:0370:7334. والإنتقال للIPv6 ضروري باش نقدرو نواكبو التطور الهائل ديال الأنترنت والأجهزة اللي كتوصل لها، الأنترنيت مازال كيكبر، وكل حاجة كتحتاج عنوان فريد ديالها، من الهواتف للسيارات الذكية - الأجهزة المنزلية وحتى المدن الذكية. ==== في الأنترنيت كاينين واحد جوج بروتوكولات معروفين واللي هما : Http و Https. هاد جوج بروتوكولات كايتستعملو في الفتح ديال المواقع... الhttp هو البروتوكول اللي كايتستعمل للتواصل مابين المتصفح والمواقع، كايسمح لك ترسل الطلبات (Requests) وتستقبل الردود (Responses) من السيرفر. و الHttps هو النسخة الآمنة ديالو، اللي كتحمي المعلومات اللي كترسل بين المتصفح والموقع. وكاينين بروتوكولات آخرين بحال TCP والUDP هادو بروتوكولات أساسية اللي كيتعاملو بيهم الحواسيب باش يتواصلو مع بعضهم غادي نخصص ليهم بوسط ديالهم من بعد... ماللي عرفنا دابا أشنو هو الHttp أجي نفهمو أش كايوقع فاش كاتصيفط شي طلب http للموقع : - فاش كايدير المتصفح الطلب Http request، كايتكون من ثلاثة أجزاء رئيسية : ▪ أولها الطريقة (Method) : كتعبر على نوع الطلب، أشهر الطرق هي : الGET : باش تصيفط وتستخرج البيانات من الموقع. الPOST : باش تصيفط البيانات للسيرفر (مثلاً، فشي إستمارة). الPUT : باش تدير تحديث للبيانات في الموقع. الDELETE : باش تمسح البيانات في الموقع. URL (Uniform Resource Locator): هو الرابط ديال الموقع اللي بغيتي توصل ليه، مثلاً: http://example.com/page. ▪ثانيها الهيدرز Headers : هاد الجزء كيتضمن معلومات إضافية كتساعد السيرفر يفهم الطلب ديالك بحال: الAuthorization: إذا كنتي محتاج تعطي توكن أو معلومات تسجيل الدخول. الCache-Control: كتعبر على كيفاش يتعامل المتصفح مع التخزين المؤقت. - وموراها كايجي الرد ديال الHttp response : منين السيرڤر كايكون جاوب على الطلب، كيرجع رد HTTP اللي كيتكون من الكود ديال الحالة، بحال إلى قلنا كايحدد نتيجة الطلب... الكودات الشائعة كتشمل : ال200 (OK) : اللي كتعني أن الطلب تم بنجاح. ال301 (Moved Permanently): اللي كتعني أن الصفحة تحولات لعنوان جديد. ال400 (Bad Request): اللي كتعني أن الطلب غير صالح. ال500 (Internal Server Error): اللي كتعني أنه كاينة شي مشكلة في السيرفر. و الهيدرز ديال الرد كيتضمنو معلومات بحال : الSet-Cookie : إذا كان السيرفر بغى يحفظ الكوكيز (Cookies) في المتصفح. الExpires : كتعطي معلومات على مدة صلاحية المحتوى. الLocation : في حالة 301 أو 302، كيعطي الرابط الجديد اللي غادي يتحول ليه. ▪ثالثها المحتوى (Body) : هما البيانات الفعلية اللي كترجع، بحال HTML - JSON أو أي نوع آخر... ==== ماللي فهمنا دابا Http request والhttp response أش كايوقع فيها أجي دابا نشوفو أشنو كايوقع فاش كتبغي تدخل لشي موقع : ملي كتحط الرابط ديال الموقع في المتصفح وكتضغط "Enter" المتصفح كايدير هادشي: كايترجم الإسم ديال الموقع اللي عطيتيه للأيبي ديالو وهادشي عن طريق أنه كايمشي لـDNS (نظام أسماء النطاقات) كايشوف شنو هو العنوان الIP المرتبط باسم الموقع اللي أنت كتبتي... مثلاً، إذا كتبت www.example.com الDNS كايرجع لك العنوان IP ديال الموقع... موراها كايبدا يصيفط المتصفح طلب GET للسيرفر عن طريق عنوان IP اللي حصل عليه، كيعني "عطيني المحتوى ديال هاد الصفحة". وهاد الطلب كايمشيو معاه بعض الHeaders فيهم معلومات مهمة بحال: الUser-Agent : كايعطي معلومات على المتصفح والنظام اللي كتستعمل. الAccept : كايعبر على نوع المحتوى اللي كتقبل مثلاً: HTML - JSON إلخ... الReferer : كايعطي رابط الصفحة السابقة اللي جا منها الطلب. موراها فاش كايوصل الطلب للسيرفر كيقرا الطلب وكايشوف أشنو محتاج يرد عليك، كيجمع المعلومات ويتأكد إلى كان عندو الإذن يجاوبك، والرد كايكون فيه : ▪ الكود ديال الحالة (Status Code) : كايعبر على واش الطلب تم بنجاح ولا لا، مثلاً: ال200 OK : اللي كتعني أن الطلب ناجح وكلشي مزيان. ال404 Not Found : اللي كتعني أن الموقع ما كاينش. ال403 Forbidden : اللي كتعني أنه ما عندكش الإذن تدخل. ▪ والهيدرز Headers كيتضمنو معلومات على الرد بحال: الContent-Type : كايعبر على نوع المحتوى اللي غادي يرد بيه (مثلاً: text/html). الContent-Length : كايعطي الحجم ديال المحتوى. ▪ المحتوى (Body) : هو المحتوى الفعلي ديال الصفحة (HTML - JSON - صورة إلخ...). وهاكا المتصفح كايقرا الرد ديال السيرڤر، وكايعرض المحتوى ليك بشكل مناسب إذا كان في نصوص أو صور إلخ... ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️ وإلى بغيتي ندوي على شي موضوع أو شي حاجة مفهمتيهاش يكفي تكتبها في الكومنتيرات وغادي تلقاها من بعد كبوسط في الصفحة.

ary_Arab

Morocc4n.Hack3rs

مبدأ الLeast privilege أو "مبدأ أقل الصلاحيات" بحال واحد الفكرة اللي كتعلمنا أنه ماخاصكش تعطي شي واحد صلاحيات أكثر من داك الشي اللي خاصو يدير... غادي تسولني كيفاش 🤔 تخيل معايا واحد الدار كبيرة فيها بزاف ديال البيبان... وعندك واحد الضيف جا باش يعاونك غير في الكوزينة، واش غادي تعطيه سوارت ديال الدار كاملة ؟ بطبيعة الحال لا. غادي تعطيه غير سوارت ديال الكوزينة باش يقدر يخدم بلا ما يدخل لشي بلايص أخرى... إوا راه نفس الشيء كاين في الأمن السيبيراني... كل واحد في الشركة أو في الفريق خاصو يكون عندو غير ديك الصلاحيات اللي محتاجها باش يدير الخدمة ديالو، ومايكونش عندو الحق يدخل لحوايج ماشي شغلو فيها، وهاد الشي اللي كاينقص من المخاطر، حيث إلا وقع شي إختراق "الله يحفظ"، غادي يكون التأثير محدود إلى كان هاد المبدأ مطبق بحيث أنه كايعاون باش يحمي البيبان (الأنظمة) من شي واحد يدخل ليها بلا حق ويقدر يخربق كلشي... من خلال هاد المبدأ، إلا كان شي واحد عندو صلاحيات زائدة، كيولي أكثر عرضة للإختراق، يعني إذا تم إستهدافو... الهجمة غادي تكون عندها تأثير أكبر... ف الخلاصة، مبدأ أقل الصلاحيات كايساعدنا باش نحميو راسنا ونقللو من المخاطر اللي ممكن تواجهنا في العالم الرقمي و هو بحال أنك تعطي غير سوارت البيبان للي كاينين في المهمة ديال كل واحد، وماتعطيش سوارت ديال كاع البيبان لأي واحد، باش مايبقاش اللعب في الدار 🙂 ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

باش نقربكم شوية من الأجهزة ديال الPagers... حيت كاينين شي وحدين فيكم داز على يديه وحيت مكانش عارفو ماردش ليه البال ومتفكروش في هاد الواقعة اللي طرات... خصوصا أنه الأكثرية كاينشر أنهم كانو فقط كايتستعملو شحال هادي في حين باقين لدابا كايتستعملو في المغرب. هاد الجهاز اللي في الصورة حتى هو واحد من الأنواع ديال الPagers بحال اللي تفركعو في لبنان غير هو الموديل مبدل، مزالين بزااااف ديال سناكات وبلايص ديال الماكلة في المغرب كايستعملوه. هاد الجهاز هو اللي كايعطيوه ليك فاش كاتكوموندي شي حاجة وكايقولو ليك هاك حطو حداك في الطبلة، وفاش يصوني أجي دي الكوموند ديالك. ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

اليوم غادي نهضرو على كيفاش الذكاء الإصطناعي والتعلم الآلي كيعاونونا في الكشف عن التهديدات السيبيرانية... هاد الموضوع مهم بزاف، خصوصاً في عالم الأمن السيبراني، وخصوصاً مع هاد تزايد الهجمات الإلكترونية اللي ولينا كنشوفو... {+} إذن أشنو هو الذكاء الاصطناعي (AI) والتعلم الآلي (ML) 🤔 ▪ الذكاء الإصطناعي هو فرع من علوم الحاسوب كايدير جهد باش يخلي الحواسيب تقدر تتعلم وتفكر بحال الإنسان. ▪ أما بالنسبة للتعلم الآلي، فهو جزء من الذكاء الإصطناعي اللي كايركز على كيفاش تعلم الحواسيب يتعلمو من البيانات اللي كتعطاهم، وهاد البيانات كايقدرو يكونو مثلاً صور - نصوص أو أرقام إلخ... {+} كيفاش كايخدمو هاد التقنيات في الكشف عن التهديدات 🤔 ▪ أول حاجة واللي هي الBehavior analysis أي تحليل السلوك: مثلاً، نعطيو مثال فشي شركة، اللي عندهم نظام للمراقبة، هذا النظام كايستخدم التعلم الآلي لتحليل سلوك المستخدمين، إذا شافو أن واحد المستخدم بدا كيدير تصرفات غريبة، بحال أنه كايدخل لبزاف ديال الحسابات من بلايص مختلفة في واحد الوقت محدد، كيبدا النظام يرسل تنبيه للناس ديال الأمن اللي مقابلينو... ▪ ثاني حاجة واللي هي الPattern recognition أي التعرف على الأنماط: الذكاء الإصطناعي قادر على التعرف على الأنماط في البيانات ... مثلاً يمكن لشي هجوم إلكتروني يتبع واحد النمط محدد، كيفما الهجمات المعروفة بحال "DDoS" (هجوم الحرمان من الخدمة). النظام يقدر يتعلم من الهجمات اللي دازو ويكتشف الهجمات الجديدة بسرعة... ▪ ثالث حاجة واللي هي الVirus detection أي الكشف عن الڤيروسات : تقنيات التعلم الآلي كتستخدم في برامج مكافحة الڤيروسات ... هاد البرامج كتدرب على مجموعة كبيرة من الملفات... سواء كانت نظيفة أي مافيها والو أو خبيثة يعني فيها شي ڤيروس... من بعد كتحلل الملفات الجديدة... وكاينة حتى بعض الخوارزميات اللي كتعطي نتائج دقيقة على إحتمال كون الملف خبيث. ▪ رابع حاجة واللي هي الIncident Response أي التفاعل مع الهجمات: الذكاء الاصطناعي ماشي غير كايكشف على التهديدات، ولكن كيمكنه يتفاعل معاها... - غادي تسولني كيفاش 🤔 مثلاً فشي هجوم إلكتروني يمكن للنظام ياخذ شي إجراءات بزربة بحال يعزل الجهاز اللي تصاب أو يسد الحسابات المشتبه فيها تلقائياً إلخ... نعطيك أمثلة عملية آخرى... : ▪ تخيل واحد الشركة كبيرة كتستخدم خدمات سحابية عندهم نظام ذكاء اصطناعي كيراقب الدخول للخدمات إذا لاحظو أن واحد المستخدم دخل من بلاصة غريبة أو في وقت ممولفش كايدخل ليه فيه، كيبدا النظام يطلب من المستخدم تأكيد الهوية... ▪مثال آخر بالأبناك : المصارف كتعتمد على الذكاء الإصطناعي في رصد المعاملات المشبوهة... مثلا إلى شافو أن واحد الكليان كايخرج فلوس من الصراف الآلي بكثرة في واحد الفترة القصيرة، النظام كايبدا يصيفط تنبيه للموظفين باش يتأكدو من الأمر... لهذا الذكاء الإصطناعي والتعلم الآلي كيمثلوا مستقبل الأمن السيبراني ... مع تطور التكنولوجيا، كيتطوروا معاه أساليب الهجوم، ولكن أيضاً طرق الدفاع. الذكاء الإصطناعي يقدر يعاونا نكونوا أكثر أماناً في هاد العالم الرقمي، وكيخلينا نكتاشفو التهديدات بسرعة أكبر وبطرق أكثر فعالية... في النهاية، الأمان السيبراني مشي غير مسؤولية الشركات، ولكن كل واحد منا خاصو يكون واعي بالمخاطر اللي كاينة ويستعمل التقنيات المتاحة باش يحمي راسو. ==== وأخيرا شكرا لأنك وصلتي حتال لهنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️

arb_Arab

Morocc4n.Hack3rs

إستراتيجيات الأمن السيبيراني في المغرب من خلال القانون رقم 20-05 👇 ==== متنساش تابعنا باش توصل بجديد الصفحة ✌️

arb_Arab

Morocc4n.Hack3rs

إنجاز كبير جديد للمغرب 🇲🇦 في مجال الأمن السيبيراني : حقق المغرب إنجاز عربي وعالمي كبير وكايكمل في تحقيق الريادة الدولية بحيث أنه جا التصنيف ديالو ضمن دول الفئة الأولى في المؤشر العالمي للأمن السيبيراني GCI في التقرير اللي خرج من عند الإتحاد الدولي للإتصالات لسنة 2024. في هاد الفئة الأولى جاو فيها 47 دولة "هي اللي حاط ليكم في سكرين" واللي شمل هاد التقييم ككل الفئات 194 دولة. {+} وبالنسبة للمقارنة ديال المغرب مع الدول العربية فقط فهو كايجي في الفئة الأولى مع : البحرين - مصر - الأردن - عمان - قطر - السعودية - الإمارات العربية المتحدة. - الفئة الثانية : خاوية 🤷‍♂️ "كاينين فيها غير الدول الأجنبية" - الفئة الثالثة جات فيه كل من : الجزائر - الكويت - ليبيا - تونس. - الفئة الرابعة جات فيه كل من : جزر القمر - جيبوتي - العراق - لبنان - موريتانيا - الصومال - فلسطين - السودان - الجمهورية العربية السورية. - الفئة الخامسة جات فيه : اليمن. ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

arb_Arab

Morocc4n.Hack3rs

قناة شوف تيڤي "ChoufTv" في اليوتيوب كايبان أنها تختارقات بمالوير من نوع info stealer اللي ضرب الحاسوب ديال الشخص اللي مسؤول على القناة وتهزو ليه الSession tokens ديال القناة اللي قدر بيهم المهاجم ينشر لايڤات فيها... ==== وحاليا القناة في اليوتيوب تبدلات سميتها بإسم Tesla US الصورة في التعليقات 👇 ==== متنساش تابعنا باش توصل بجديد الصفحة ✌️

ary_Arab

Morocc4n.Hack3rs

بدموع 🤣🤣🤣

ary_Arab

Morocc4n.Hack3rs

في هاد العامين وقع تحوّل عميق في طرق البحث عن المعلومات، بعد ما دوزنا تقريبا جوج ديال العقود مع Google متربّعا على عرش محرّكات البحث، بداو المستعملين كايميلو لخدمات الذكاء الاصطناعي، بحثا عن أجوبة دقيقة عوض ما يبقاو تالفين كايقراو بزاف ديال المواقع و العناء و مضيعة الوقت. شركة OpenAI و آخرين عاقو بهاد التحول و بداو كايديرو محاولات محتشمة باش يحيدو ملك محرّكات البحث من على العرش ديالو، و كنظن هادي هي أول محاولة جديّة: محرك البحث SearchGPT حاليا مزال Beta و غايتحل للعموم قريبا... و إذا ما دارتش Google شي "حركة" جديّة ولو على حساب مداخيلها من الإشهارات فالعواقب غادي تكون وخيمة للشركة. ==== متنساش تابعنا باش توصل بجديد الصفحة ✌️

ary_Arab

Morocc4n.Hack3rs

واش حتى أنتما توصلتو بنفس الميساج 😅🤔

ary_Arab

Morocc4n.Hack3rs

🤷

kor_Hang

Morocc4n.Hack3rs

فريق مغربي بإسم MA-SEC من ضباط القوات المسلحة الملكية المغربية 🇲🇦 جا في المرتبة الأولى في النسخة الثانية من المسابقة الدولية اللي سميتها ARMYTHON 2024 اللي مخصصة للجيوش والأجهزة الأمنية في مجال الأمن السيبيراني، اللي تدارت في الأردن من نهار 30 يونيو إلى 2 يوليوز 2024، وشاركو فيها 20 فريق من 16 جنسية مختلفة. {+} المسابقة اللي كانو فيها تحديات مختلفة في ال : Cryptography - forensics - web app - osint - reverse engineering - steg - pwn - drone ex... ==== وفي الأخير متنساش تابعنا باش توصل بجديد الصفحة ✌️

arb_Arab

Morocc4n.Hack3rs

جاوب أ البطل، و متنساش تشجعنا بالمتابعة ديالك للصفحة ✌️

ary_Arab

Morocc4n.Hack3rs

نهاية النشرة إلى اللقاء 😅👋

arb_Arab

Morocc4n.Hack3rs

من مور ما مجموعة الهاكرز Lockbit علنات أنها آختارقات البنك الفيديرالي الأمريكي وعطاتهم مهلة ديال 48 ساعة قبل مايسربو البيانات اللي شفرو للعامة اللي كانو غادي يسربوها اليوم في لعشية... حاليا المجموعة تبخرات ومابقاوش المواقع ديالها في الدارك ويب خدامين بحال إلى عمرها كانت... واليوم صبحنا على الخبر ديال الإفراج ديال Julian Assange اللي هو مول Wikileaks اللي كان محكوم عليه بالحبس 180 عام، واللي كان محبوس 5 سنين في واحد الحبس في بريطانيا بسبب أنه فضح الCIA والFBI وسبب ليهم أضرار كثر من اللي سبب ليهم Edward snowden واليوم ميريكان طلقاتو ورجع لأستراليا... ==== اللي بغا يعرف أشنو دار Julian Assange في أمريكا يتفرج في فيلم سميتو : The Fifth Estate. ==== أش بان ليكم من الموضوع واش هادشي صدفة، أنه البنك الفيدرالي الأمريكي كان غادي يتسربو ليه 33 تيرا من البيانات السرية ديال البنك اللي كانت غادي تهدد إقتصاد ديال العالم كامل... وأن ميريكان برءات Julian Assange والمجموعة اللي تبخرات... و واش غادي تبان مزال هاد لعشية وتسرب داكشي أو أنها نيت تبخرات... ==== وفي الأخير متنساش تابعنا باش توصل بجديد الصفحة ✌️

ary_Arab

Morocc4n.Hack3rs

ضروري ديرو تحديث للويندوز ديالكم ⚠️

ary_Arab

Morocc4n.Hack3rs

تحذير مهم ⚠️

arb_Arab

Morocc4n.Hack3rs

مجموعة الهاكرز الروسية Lockbit غادي تسبب في حروب... بسبب أنها قالت البارح باللي آختارقات أكبر مؤسسة مالية في العالم واللي هي البنك الفيدرالي الأمريكي وشفرو 33 تيرا ديال البيانات وكتهددهم إلى مخلصوش الفدية غادي تسرب كاع دوك البيانات للعامة غدا 25 يونيو في العشية. المضحك في الأمر هو أنه أمريكا عينات واحد المفاوض باش يتفاوض على الثمن ديال الفدية وعطاو فيهم 50 ألف دولار، وهي تجاوبهم المجموعة في الموقع ديالهم وقالت ليهم أنه يستحسن تبدلو داك المفاوض المكلخ ديالكم اللي كايقدر السرية المصرفية ديال الأميركيين ب50 ألف دولار. ==== وفي الأخير متنساش تابعنا باش توصل بجديد الصفحة ✌️

ary_Arab

Morocc4n.Hack3rs

جاوب أ البطل، ومتنساش تشجعنا بالمتابعة ديالك للصفحة ✌️

ary_Arab

Morocc4n.Hack3rs

هاد التقنية كتعرف فقط إمتى وقعات اللمسة، ولكن مكاتعرفش المكان ديال اللمسة في الجسم، ولكن بالتوقيت مع وجود الكاميرات غادي يقدرو الحكام أنهم يعرفو واش قاست اليد أولا لا بجهاز الإستشعار اللي فيها لداخل اللي غادي يستشعر ديك الحركة ديال اللمسة وغادي يصيفطها للمسؤولين في البلاصة اللي غادي تعاونهم في إتخاد القرار... ==== متنساش تابعنا باش توصل بجديد الصفحة ✌️

ary_Arab

Morocc4n.Hack3rs

تبارك الله 🤑

ary_Arab

Morocc4n.Hack3rs

واحد الهاكر بإسم IntelBroker اللي كان آختارق واحد السيستيم ديال اليوروبول وحط دلائل على الإختراق ديالو، هاد المرة خرج ب بوسط آخر في واحد المنتدى ديال الهاكرز كايقول فيه أنه قدر يختارق موقع apple.com ويشفر ليهم ثلاثة ديال الأدوات الداخلية ديالهم اللي سميتهم : AppleConnect-SSO و Apple-HWE-Confluence-Advanced و AppleMacroPlugin. وحاليا حاط الكود المصدري Source code ديالهم للعامة... ==== متنساش تابعنا باش توصل بجديد الصفحة ✌️

ary_Arab

Morocc4n.Hack3rs

🐏

zho_Hans

Morocc4n.Hack3rs

في هاد العام تدارت مسابقة ديال الهاكرز CTF بإسم CTF Clash اللي تنافسو فيها فقط فرق من جامعة الأخوين ضد فرق من الجامعة الأورومتوسطية بفاس، اللي تنظمات بالجامعة الأورومتوسطية بفاس UEMF من طرف فريق 0xNox بشراكة مع نادي الأمن السيبيراني Akasec من مدرسة 1337 بخريبكة و نادي الأمن السيبيراني WhiteOps من جامعة الأخوين ... اللي كانت النتيجة النهائية ديالها على هاد الشكل : ▪المركز الأول 🥇 : فريق من جامعة الأخوين. ▪المركز الثاني 🥈: فريق من الجامعة الأورومتوسطية بفاس. ▪المركز الثالث 🥉 : فريق من جامعة الأخوين. ==== الحدث بين الصداقة الحميمية ما بين النوادي والفرق وعطى فرصة للتعلم والتواصل وتبادل المعارف ما بين المجتمع ديال CTF في المغرب. ==== ڤيديو عليها في التعليقات... 👇 ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

arb_Arab

Morocc4n.Hack3rs

نادي الأمن السيبيراني Akasec من مدرسة 1337 بخريبكة نظم مسابقة دولية ديال الهاكرز CTF بإسم Akasec ctf 2024 أيام 7-8-9 يونيو 2024 تحت عنوان "Free Palestine". اللي كان فيها 51 تحدي اللي تسجلو فيها أكثر من 1100 فريق... وشاركو فيها أكثر من 30 ألف هاكر من مختلف أنحاء العالم... المسابقة كانت عبارة على تحديات في فئات مختلفة بحال : Web application - Reverse engineering - Pwn - Cryptography - Forensics - Misc - Hardware and Machines(boxes). اللي على الأقل أكثر من 650 فريق قدر يحل فيه تحدي واحد. ==== والجوائز كانو عبارة على : ▪المركز الأول 🥇 : - 1x OffSec Learn Fundamentals - 1x TryHackMe 1-month voucher - 500$ - 5x account SecDojo with a subscription of 3 months ▪المركز الثاني 🥈: - 1x OffSec Annual PG - 1x TryHackMe 1-month voucher - 300$ - 5x account SecDojo with a subscription of 3 months ▪المركز الثالث 🥉 : - 1x OffSec 3-month PG Practice - 2x TryHackMe 1-month voucher - 200$ - 5x account SecDojo with a subscription of 3 months ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

arb_Arab

Morocc4n.Hack3rs

هق مشى 😅

ary_Arab

Morocc4n.Hack3rs

غير تخايل 😅🤑💸

ary_Arab

Morocc4n.Hack3rs

50 فكرة ديال مشاريع في الأمن السيبيراني ديال المبتدئين والخبراء 👇 ==== ومتنساش تابعنا باش توصل بجديد الصفحة ✌️

ary_Arab

Morocc4n.Hack3rs

حاليا فريق من الهاكرز المغاربة اللي كايمثل المغرب 🇲🇦 في المركز الخامس من أصل 40 دولة اللي مشاركة في واحد المسابقة عالمية ديال الهاكرز اللي منظماها منصة Hackerone بإسم Ambassador World Cup 2024، حظ موفق ليهم... المسابقة اللي مشاركة فيه 40 دولة، وكايحاولو الهاكرز فيها يلقاو ثغرات في 3 شركات عالمية اللي هما : SuperbetRomania - Amazon - Mercadolibre، اللي بدات من شهر 5 ومغادي تسالي حتال شهر 5 ديال العام جاي. المسابقة مزال ماسالات وهادو مزال غير التصفيات ومزال الهاكرز عندهم ثغرات مزال ماخداو عليهم نقاط... مع العلم أنهم مبغاوش يقلبو على الثغرات في شركة SuperbetRomania من هاد 3 الشركات بسبب أنها شركة ديال القمر، وحطو التركيز ديالهم فقط على جوج لاخرين... ==== النقاط ديال المسابقة كايجيو بناءا على مدى خطورة الثغرات اللي كايصيفطو الهاكرز، حتال دابا تصيفطو في المجموع ديال المسابقة 1748 تقرير اللي يالله وصلو فيه ل203 ثغرة واللي خلصو فيها الهاكرز في المجموع 120 ألف و300 دولار. ==== متنساوش تشجعو الهاكرز المغاربة ديالنا في التعليقات راه كايشوفوهم 👀 ==== وفي الأخير شكرا لأنك وصلتي حتال هنا وقريتي البوسط، متنساش تنشرو مع صحابك، وتابعنا باش توصل بجديد الصفحة ✌️

ary_Arab

Morocc4n.Hack3rs

من مور ما دارو ضجة في الويب المغربي بسبب الغلط الفادح ديالهم وصلهم الصهد وصححوه بلا مايخرجو يعتاذرو عليه. هذا ذليل على أن الصفحات كتقوم بفبركة المعلومات وتحط اللي بغات وتنقص اللي بغات و وجب التنبيه من أنكم تحضيو راسكم من المعلومات اللي كتقراوها في الويب المغربي وخصوصا من الصفحات اللي معندهمش ضمير وأصحابها مكايقدروش يعتاذرو واخا غير ب سطوري.

ary_Arab

Morocc4n.Hack3rs

متبقاوش تيقو أي حاجة قريتوها من صفحات غير موثوقة أو كتبان باللي عندها شي توجه ماشي حتال لهيه 🚫 ==== الرابط اللي بغا يتأكد : https://www.speedtest.net/global-index ==== وفي الأخير متنساش تنشر البوسط مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

واحد الباحث أمني في مختبر Onekey لقى في روتور ديال الGaming اللي سميتو Tp-link Archer c5400x واحد الثغرة خطيرة من نوع RCE اللي كتسمح للهاكرز أنهم يصيفطو ليه أوامر عن بعد ويتحكمو فيه، اللي تعطاها المعرف رقم : CVE-2024-5035. هاد الباحث الأمني لقى باللي أنه فاش الروتور كايتشعل أي في الBoot ديالو كايوقعو شي لعيبات اللي في الأخير كايخليو واحد الBinary file اللي سميتو rftest إختصار لRadio frequency testing كايحل واحد TCP سيرڤر في بورتات 8888 - 8889 و 8890. اللي كايقدر أي واحد يدخل ليهم ويطبق فيهم الأوامر فيهم... غير هو في هاد الحالة كان كايقبل غير جوج أوامر ديال Diagnostic اللي هما wl و nvram get صافي. [+] غادي تسولني ياك غير هادو اللي كايقبل فين هو المشكل في هادشي... 🤔 المشكل هو أنه الطريقة باش كايتقلبو هاد الأوامر قبل مايتطبقو خرجات فيه واحد الثغرة بحيث أنه كايتأكد فقط باللي دوك الحروف ديال الأوامر كاينين في البدية ديال الأمر وصافي بحال wl و nvram إلى كانو الأمر كايتطبق... وهنا فين كاينة الثغرة بحيث أن الهاكر عرف كيفاش يتجاوز هاد الحماية في أنه يطبق أوامر آخرين في الروتور واللي هي أنو يزيد في آخر ديال الأمر الرمز ; وموراه يكتب الأمر اللي بغا بحال هاكا : wl;pwd في هاد الحالة زدت أمر pwd اللي كايعطي المسار ديال الملف اللي فيه أنا. غير هو هنا الهاكر دار أمر ديال id في بلاصة pwd اللي عطاه باللي هو root أي عندو أعلى صلاحية في الروتور، الصلاحية اللي كاتخليه يتحكم فيه كيف بغا 🤷‍♂️ ==== هاد الثغرة يمكن يستغلوها الهاكرز سواءا في التجسس عليك أو يحولوك لأي موقع عن طريق التلاعب بالDNS ديال الروتور وتقدر توصل حتال إختراق الحاسوب ديالك إلخ... في حين كاينين وحدين آخرين اللي غادي يقادو سكريبت اللي كايسكانيو بيه الأنترنيت على هاد الروتور باش يختارقوه ويستغلوه في هجمات حجب الخدمة. ==== الثغرة تسدات في الFirmware اللي الإصدار ديالو Version 1_1.1.7 اللي غادي يخصك طيليشارجيه من الموقع الرسمي وتديرو في الRouter ديالك بشكل يدوي من هاد الرابط إلى باغي تحمي راسك من هاد الثغرة : https://www.tp-link.com/en/support/download/archer-c5400x/#Firmware ==== وفي الأخير شكرا لأنك وصلتي حتال لهنا وقريتي البوسط، متنساش تنشرو مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

نوض ديرها قبل مايفوت الفوت 🙂

ary_Arab

Morocc4n.Hack3rs

رسميا دابا المديرية العامة للأمن الوطني DGSN طلقات المنصة الإلكترونية ديالها E-blagh اللي مخصصة في مكافحة الجريمة الإلكترونية اللي رابط ديالها هو : e-blagh.ma هاد المنصة اللي تم التطوير ديالها خبراء في المديرية العامة للأمن الوطني ومراقبة التراب الوطني واللي غادي يبداو يبلغو فيها الناس سواءا بشكل مجهول أو بأنهم يعرفو براسهم على أي محتوى رقمي غير مشروع في الأنترنيت واللي كايتضمن : ▪التحريض على إرتكاب جرائم إلكترونية. ▪إعتداءات جسدية أولا إرهابية. ▪التحريض على التمييز والكراهية والعنف. ▪الإبتزاز الجنسي. ▪الاحتيال. أو أي محتوى أنت ضحية فيه إلخ... ==== وفي الأخير متنساش تنشر البوسط مع صحابك، وتابعنا باش توصل بجديد الصفحة ✌️

arb_Arab

Morocc4n.Hack3rs

واحد الهاكر قدر أنه يستغل واحد الثغرة 0day ممعروفاش في TikTok في إختراق حسابات مشاهير وعلامات تجارية وجرائد إلكترونية منهم Paris hilton - CNN و Sony، فقط برسالة خبيثة اللي كايصيفطها ليهم الهاكر من التطبيق ويكفي فقط من الضحية أنه يدخل ويحل الرسالة يشوف أش تصيفط وغادي يتختارق بلا مايورك على حتاشي رابط. حاليا الفريق الأمني ديال TikTok فراسهم الخبار وعلى ما قالو باللي خداو الإجراءات اللازمة في أنهم يوقفو هاد الهجوم، وأنهم خدامين على الحسابات المخترقة في أنها ترجع لأصحابها. وقالو باللي فقط عدد قليل اللي ثم الإختراق ديالهم بلا مايعطيو الرقم بالتحديد شحال كانو... ومقالوش واش مزال الثغرة كايثم الإستغلال ديالها أولا لا "لهذا حضيو راسكم دخلو لشي رسالة جاتكم"... ومقالوش أشنو دار بالحسابات فاش آختارقهم 🤷‍♂️ ==== إوا في الأخير متنساش تنشر البوسط مع صحابك، وتابعنا باش توصل بجديد الصفحة ✌️

ary_Arab

Morocc4n.Hack3rs

خونا هربو ليا 😂😂😂

ary_Arab

Morocc4n.Hack3rs

شركة مايكروسوفت ومكتب التحقيقات الفيدرالي FBI كايحذرو موظفي شركات البيع بالتجزئة في العالم وخصوصا في أمريكا من واحد المجموعة ديال الهاكرز مغربية بإسم Storm-0539 واللي كتتسمى حتى بأسد الأطلس "Atlas lion" اللي كايستهذفوهم بإستخدام طرق متقدمة من الإحتيال عن طريق الإيميل ورسائل الSMS باش يختارقو الأنظمة ديالهم ويقادو بطاقات الهدايا "Gift cards" جداد عندهم وكايشفروهم هما واللي فيها باش يعاودو فيهم البيع بثمن ناقص... شركة مايكروسوفت قالت أن هاد المجموعة كتنشط في هادشي من أواخر عام 2021، وزادت قالت باللي أنها كتقدر تشفر حتال 100 ألف دولار يوميًا بهاد الطريقة اللي كايديرو... وزادت قالت أنهم كايختارقو الأنظمة ديالهم وكايثبتو الإختراق فيه باش يقدرو يرجعو ثاني في أي وقت بغاو... ==== شكرا لأنك وصلتي حتال هنا وقريتي البوسط، متنساش تنشرو مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

واحد الخبر منتشر حاليا خبر كاذب ❌ اللي كايقول باللي تسربو بيانات تطبيق Telegram اللي كتوصل ل 122 جيجا فيها بيانات الدخول ديال 361 مليون إيميل وكلمة السر ديالو... اللي واقع هو أنه فقط المعلومة الأصلية تفهمات بطريقة مغلوطة وهداك العربي اللي نشرها الأول كلشي نقلها من عندو وبقات الهضرة ضايرة... أما اللي واقع في الأصل أنه فقط تم تسريب بيانات الدخول ديال 361 مليون حساب بالإيميل وكلمة السر وتحطو في قنوات في تطبيق Telegram. هاد البيانات اللي تسربو ديال قواعد بيانات ديال مواقع مختلفة في العالم اللي تختارقو وتجمعو في ليستات كايتسماو Combolist اللي تايكون المعلومات فيها محطوطين على هاد الشكل : Email:Password. ==== إلى بغيتي تأكد واش الإيميل ديالك وكلمة السر مسربة في شي وحدة فيهم ماعليك غير دخل لموقع haveibeenpwned.com وتحط فيه الإيميل ديالك وتشوف واش مسربين فيه، لأنه هاد الموقع مولاه اللي هو Troy hunt كايتكلف بأنه يجمع هاد قواعد البيانات من أماكن مختلفة وكايزيدهم في الموقع ديالو باش يسهال للناس يتأكدو واش الإيميل ديالهم تسرب أولا لا، وتقدر كاع تحط الإيميل ديالك في الموقع ديالو ويوصلك إشعار إلى الإيميل ديالك تسرب في شي قاعدة بيانات جديدة. ==== وفي الأخير شكرا لأنك وصلتي حتال هنا وقريتي البوسط، متنساش تنشرو مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

واحد الأستاذ سميتو محمد السعداني من دوار مولاي بوعزة اللي تابع لإقليم خنيفرة مؤخرا دخل للحساب ديالو في البريد بنك عن طريق تطبيق "بريد بنك موبيل" وهو يتصدم باللي الحساب ديالو مشات منو 40 ألف درهم اللي جمعها في 7 سنين في التعليم. هاد الفلوس كاملة لقاهم تصيفطو لواحد الحساب على جوج دفعات ديال 20 ألف درهم بنفس الدقيقة والثانية والساعة بإسم MOHAMED HAM اللي قال أنه مكايعرفوش، وأن هاد الشخص خوا ليه الحساب البنكي ديالو بلا مايتوصل بحتاشي إشعار أو رسالة نصية في الهاتف ديالو... الشيء اللي كايطرح بزااااف ديال علامة الإستفهام !!! والأخ محمد معرفش واش هادشي تم بشي عملية إختراق للحساب ديالو أو شي موظف من البنكة دار هادشي... في الأول محمد حاول أنه يلتجئ لواحد وكالة البريد بنك مولاي بوعزة ولكن مالقاش معاهم الحل بسبب واحد المسؤول ديالها اللي قال ليه باللي أنه حمق حيت نشر هاد الموضوع في الحساب ديالو على الفيسبوك، الشيء اللي خلا محمد يبغي يتقدم بشكاية في حق هاد المسؤول حتى هو اللي ضرب بعرض الحائط أخلاقيات المهنة. لهذا موراها داز للدرك الملكي ديال مولاي بوعزة باش يسلك المساطر والإجراءات القانونية... ومن 8 ديال الليل حتال ديك 3 صباح وهو عندهم كايسمعو ليه في محضر رسمي بأمر من النيابة العامة. ومزال كايتسنى باش يوصلو لهوية الشخص اللي شفر ليه الفلوس اللي قال أنه غادي يطالب بأقصى العقوبات في حقه(م). ==== وليكن في علمكم أنه ماشي غير هاد الشخص اللي تعرض للسرقة ديال الأموال ديالو من نفس الشخص "MOHAMED HAM" بل حتى أشخاص آخرين تعرضو لسرقة الأموال ديالهم من الحساب البنكي ديالهم... ▪واحد إمام مسجد بمدينة الفقيه بن صالح مشات ليه 26 ألف درهم. ▪حسن من مدينة تزنيت مشات ليه 7 ألاف و900 درهم. ▪شاب من مدينة مريرت بإقليم خنيفرة مشات ليه 9 ألف درهم. هادو غير اللي تعرفو في هاد اللحظة، في إنتظار القضاء يكشف على هاد الشخص أو هاد الشبكة الإجرامية... ==== الأدلة كاملين غادي تلقاوهم كصور في التعليقات 👇 ==== وفي الأخير شكرا لأنك وصلتي حتال لهنا وقريتي البوسط، متنساش تنشرو مع صحابك وتابعنا باش توصل بجديد الصفحة.

ary_Arab

Morocc4n.Hack3rs

هاد الكاميرة اللي في الصورة سميتها insta360 one x2 آتضح أنه فيها واحد المشكل، اللي هو أن كود الويفي ديالها تلقى باللي أنه محطوط للعامة في الكود سورس ديال التطبيق ديالها واللي كان هو 88888888، والمشكل هنا أن هاد الكود كايخدم مع كاع كاميرات الinsta360 one x2. الكاميرة فاش كايشعلها الواحد كتشعل بشكل أوتوماتيكي الويفي معاها... الشيء اللي كايسمح للمهاجم أنه يدخل ليها بالكود الإفتراضي ديالها... [+] غادي تسولني هاهو كاع دخل ليها أش عندو مايدير بيها راه غير الويفي هذاك 🤷‍♂️ هنا غادي نقول ليك باللي راك غالط لأنه هاد الكاميرة عندها الأيبي ديالها اللي هو هذا : http://192.168.42.1/DCIM/Camera01 هاد الرابط فيه الملف نيشان اللي كايتحطو فيه داكشي اللي كتصورو الكاميرة، اللي إلى مشيتي حتى دخلتي ليه من المتصفح غادي يعطيك كاع الصور والڤيديوهات اللي صورتيهم بيها وهنا فين كاينة خطورة التجسس على داكشي اللي صورتي... [+ ]ودابا غادي تسولني وكيفاش غادي يقدرو يتجسسو عليا من الكاميرة كيف قلتي ؟ المشكل في الكاميرة أنه ماللي تم الفحص ديال الأيبي ديالها بان باللي أنه عندها واحد البورت محلول اللي هو 6666 بلا حتاشي Authentification أي أنه أي واحد يقدر يدخل ليه، اللي منو تقدر تصيفط أوامر للكاميرا أنها تبدا تسجل أو تحبس التسجيل ديال الڤیديو أو تاخد صور إلخ... وداكشي اللي تسجل تقدر تشوفو بالطريقة الأولى اللي شرحت. ==== مزال مسالاش البوسط هنا... المشكل الأكبر من هادشي كامل هو أنه أي واحد يقدر يخرج ليك على الكاميرة ديالك وماتبقاش خدامة... غادي تسولني وايلي كيفاش هادشي ؟ هادشي يقدر يوقع بسبب واحد البورت آخر اللي محلول في الكاميرة اللي هو 23 ديال Telnet كايقدر المهاجم يدخل ليه بصلاحية Root بلا حتاشي كلمة السر "هدا الصلاحية كتعطيه الحق يتحكم بنظام الكاميرة ككل" الشيء اللي يقدر يخليه يمسح ملفات النظام ديال الكاميرة كاملة ومتبقاش مزال خدامة ليك. ==== وفي الأخير شكرا لأنك وصلتي حتال هنا وقريتي البوسط، متنساش تنشرو مع صحابك وتابعنا باش توصل بجديد الصفحة ✌️

ary_Arab

Morocc4n.Hack3rs

مايكون غير شي جن من دوك جنون اللي دارها 😅

ary_Arab